Ekonomi MADANI: Memperkasa Rakyat", wadah mengangkat semula martabat negara

(Perdana Menteri menyampaikan ucapan dalam Majlis Peluncuran Ekonomi MADANIMemperkasa Rakyat di Suruhanjaya Sekuriti Malaysia/BERNAMA)

"Membangun Malaysia Madani" ... wacana yang diangkat tepat pada masanya.

Pelaksanaannya menggambarkan kepercayaan yang dicerna antara kerajaan dengan rakyat, berpegang pada asas ketelusan dan kerjasama. Satu demi satu perancangan diketengahkan.Umum mengetahui, agenda dasar kerangka Madani memberi tumpuan kepada penyelesaian masalah dan lapan keperluan iaitu ekonomi dan kewangan, perundangan, pendidikan, kemasyarakatan, budaya, bandar dan luar bandar.Nah! Semalam, satu lagi inisiatif Kerajaan Perpaduan, diumumkan.Ya, "Ekonomi MADANI: Memperkasa Rakyat", kerangka ekonomi baharu yang diumumkan Perdana Menteri Datuk Seri Anwar Ibrahim boleh dianggap sebagai satu wadah mengangkat semula martabat negara ini.Tumpuan terarah kepada dua perkara, iaitu menstruktur semula ekonomi ke arah Malaysia sebagai peneraju ekonomi Asia dan impaknya yang bakal memberi limpahan hasil kepada rakyat untuk menikmati kehidupan lebih berkualiti. Ternyata, ia akan menjadi induk kepada beberapa lagi dasar khusus yang akan diumum kelak. Antaranya, Pelan Hala Tuju Peralihan Tenaga Nasional, Pelan Induk Perindustrian Baharu 2030 dan Kajian Separuh Penggal Rancangan Malaysia Ke-12.

(Perdana Menteri merasmikan Majlis Peluncuran Ekonomi MADANI: Memperkasa Rakyat di Suruhanjaya Sekuriti Malaysia/PMO)

Dalam hal ini, Perdana Menteri ada menjelaskan, bahawa Ekonomi MADANI menetapkan sasaran jangka pendek dan sederhana. Menyaksikan inisiatif jangka pendek sudahpun digerakkan bagi menangani isu-isu segera yang memberi kesan kepada rakyat.Meliputi usaha seperti menyegerakan pelaksanaan projek sekolah dan klinik daif. Selain menoktahkan kemiskinan tegar, iaitu melalui Inisiatif Pendapatan Rakyat (IPR) dan pengenalan konsep Payung RAHMAH - cetusan idea Allahyarham Datuk Seri Salahuddin Ayub bagi menangani cabaran kos sara hidup.Berbalik kepada kerangka Ekonomi MADANI itu sendiri, ia sebenarnya antara pelbagai ikhtiar yang dilaksanakan di bawah Belanjawan MADANI 2023. Ia menetapkan tujuh penanda aras sebagai sasaran jangka sederhana yang mahu dicapai sebelum 10 tahun.Pertama, Malaysia berada di kedudukan antara 30 ekonomi terbesar di dunia. Kedua, Indeks Daya Saing Global di tangga ke-12 teratas dunia. Manakala penanda aras ketiga melibatkan peratusan pendapatan buruh mencapai 45 peratus daripada jumlah keseluruhan pendapatan. Keempat pula, kadar penyertaan wanita dalam tenaga buruh mencapai 60 peratus disasarkan.Di samping itu, Indeks Pembangunan Manusia di tangga 25 teratas dunia menjadi penanda aras kelima. Seterusnya yang keenam, Indeks Persepsi Rasuah di tangga 25 teratas dunia dan akhir sekali iaitu ketujuh mencakupi Kemampanan fiskal dengan defisit fiskal mencapai tiga peratus atau lebih rendah.Apapun, bagi merealisasikan hasrat tersebut, ia pastinya mendambakan usaha kolektif. Memandangkan Malaysia perlu membentuk integrasi ekonomi yang lebih besar dengan negara jiran. Serta melahirkan lebih banyak syarikat tempatan yang berdaya saing tinggi untuk menembusi pasaran rantau ASEAN.Sementelah merujuk kepada penanda aras utama Ekonomi MADANI ialah sasaran negara untuk meningkatkan ekonominya, iaitu naik ke tangga ke-30 daripada kedudukan ke-37 dalam data Bank Dunia pada 2022. Dengan menumpukan kepada penyerantauan dan daya saing yang lebih besar dan meningkatkan rantaian nilai.Biarpun usaha kerajaan dilihat tegas dalam mendepani cabaran ke arah pemulihan ekonomi negara, kerajaan sememangnya tidak lupa mengambil langkah selamat untuk melindungi rakyat. Ini dengan memperluas jaringan perlindungan sosial menerusi tiga tunjang, sekiranya berlaku hal-hal tidak diingini.Apa yang pasti, Ekonomi MADANI, memberi perkhidmatan terbaik sekali gus membantu ruang fiskal Kerajaan agar hasrat merealisasikan gaji baharu perkhidmatan awam, menjadi kenyataan. Menyaksikan Perdana Menteri turut mengumumkan bantuan khas penghargaan buat penjawat awam dan pesara kerajaan. Bantuan yang bakal memanfaatkan 1.3 juta penjawat awam termasuk lantikan kontrak, dan lebih sejuta pesara.Selain itu, kredit e-tunai sebanyak RM100 juga ditawarkan kepada semua rakyat dewasa berpendapatan RM100,000 setahun dan ke bawah. Dijangka memanfaatkan lebih 10 juta rakyat, golongan B40 dan M40, dengan peruntukan RM1 bilion.Kesemua bayaran bantuan berkenaan akan dibuat dalam tempoh dua minggu dari sekarang. Pada saat kerajaan terus komited untuk menyelaraskan gaji penjawat awam.Sesungguhnya, dapat dirumuskan bahawa Ekonomi MADANI merupakan satu rencana menyeluruh bagi Malaysia menghadapi pelbagai cabaran dan isu-isu berkaitan daya saing dan tarikan negara sebagai destinasi pelaburan. Serta menggariskan tindakan bagi menangani isu-isu semasa yang memberi kesan kepada kehidupan rakyat.Jelas, konsep MADANI tidak meminggirkan mana-mana aspek penting dalam kehidupan rakyat dan pembangunan sesebuah negara. Sebaliknya memperincikan segala skop yang mengiktiraf hak setiap warganegara Malaysia tanpa mengira latar belakang untuk hidup dalam persekitaran yang mampan dan menyumbang kepada kesejahteraan bangsa.Ulasan berita ini disediakan oleh Eza Yusmawati Yaacop, Editor Kanan Berita Radio RTM.Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Politik Malaysia rentas kaum: Apakah kita bersedia?

Paluan gendang Pilihan Raya Dewan Undangan Negeri ke-15 (PRU DUN ke-15) di enam negeri dapat dirasai hari ini. Bermulalah penamaan calon daripada pelbagai parti politik, diikuti dengan pengundian awal/pos dan hari pengundian umum pada 12 Ogos nanti.

Berlumba-lumba parti-parti politik berkempen untuk menarik minat pengundi. Yang menariknya, dianggarkan 661,905 orang daripada enam buah negeri terlibat dalam PRU DUN kali ini merupakan para pengundi muda.

Ia menyumbang kepada lebih kurang 14.7% daripada keseluruhan pengundi yang berjumlah 9,773,571 pengundi pada PRU DUN  kali ini. Jumlah itu adalah sebahagian kecil daripada 10 juta pengundi muda yang mengundi pada PRU15 baru-baru ini.

Suatu jumlah yang berpotensi besar melakar sejarah perkembangan politik semasa negara buat masa ini. Ia menggambarkan bahawa betapa pentingnya golongan muda menjalankan tanggungjawab untuk memilih kerajaan mengikut acuan prinsip dan pendirian politik masing-masing.

Sangat signifikasi dengan keadaan semasa, PRU DUN kali ini diadakan dalam bulan mulia, Muharram dalam kalendar umat Islam, menganjurkan ketelusan, keikhlasan dan kesejahteraan penganjuran proses pemilihan politik pemimpin yang harus dihayati oleh setiap warga negara hari ini.

Ia seharusnya mencerminkan kematangan pertembungan idea yang lebih pragmatik dan bukannya menabur janji-janji kosong yang tidak realistik.

Sejajar dengan perkembangan pesat teknologi bermaklumat dunia dan negara ini, evolusi strategi politik telah berubah. Gagasan politik baharu yang berlandaskan kepada kebebasan bersuara, menyampaikan maklumat merupakan sebahagian daripada strategi politik baharu merentasi sempadan kaum, bangsa dan fahaman demokrasi politik rakyat masa kini.

Ini bermakna politik baharu meraikan kebebasan bersuara tanpa membatasi budaya dan pemikiran rakyat hari ini.

Liberasi media dalam dunia digital hari ini telah membuktikan bahawa setiap warganegara Malaysia bebas melontarkan fikiran, pandangan dan kritikan mereka terhadap apa juga isu dan sentimen selagi ia tidak bercanggah dengan prinsip Rukun Negara dan perkara 10 dalam Perlembagaan Persekutuan.

Oleh yang demikian, amat wajar bagi kerajaan meluluskan Akta Undi 18 pada tahun 2019 yang menyasarkan golongan belia seawal usia 18 tahun untuk mengundi, mengambil bahagian dalam pilihan raya dan juga membolehlan mereka dipilih sebagai Ahli Parlimen atau Ahli Dewan Undangan Negeri.

Tidak hairanlah sekiranya pada hari ini kita menyaksikan sekurang-kurangnya 30% calon pilihan raya terdiri daripada anak-anak muda yang mahu mencuba nasib dalam siri pilihan raya yang berlangsung di negara ini. Wajar juga diperhatikan bahawa angka ini sebenarnya sudah lama menular di Eropah,  negara-negara maju dan negara Asia lain.

Ia menyaksikan bagaimana pemerkasaan demokrasi terpimpin dalam kalangan anak-anak muda sudah mencapai kematangan membudayakan politik menjadi sebahagian daripada darah daging perjuangan mereka menuntut kesamarataan dan keadilan untuk membina kehidupan lebih baik.

Namun begitu, di sebalik keghairahan kebebasan penyaluran bermaklumat dan rentas sempadan budaya menggunakan media sosial hari ini, kita seharusnya sentiasa berpada-pada dengan konsep pluralisme dalam kalangan masyarakat majmuk di negara ini sebab ia boleh mengundang anarki-anarki yang boleh merosakkan amalan warisan budaya, kepercayaan akidah serta menganggu batasan agama serta prinsip sosial generasi kita hari ini dan akan datang.

(Antara anggota dan pegawai polis yang akan bertugas bagi memastikan kelancaran proses penamaan calon di Bilik Gerakan Pejabat Daerah dan Tanah Kulim, Kedah)

Mekanisma pengawalseliaan kendiri dalam jati diri anak-anak muda hari ini harus dididik dengan nilai-nilai sosial yang termaktub dalam Dasar Perpaduan Negara sejak dari bangku persekolahan lagi.

Tuntutan kebebasan generasi muda hari ini juga menyaksikan bahawa golongan ini menidakkan amalan penyalahgunaan kuasa, rasuah, berfikir dan bertindak lebih telus dan berpaksikan kepada  prinsip realistik dan pragmatik.

Sehubungan dengan itu, kerajaan seharusnya membuka lebih baik ruang kepada generasi pemimpin hadapan ini dengan penuh keikhlasan mendirikan sistem pendidikan moden yang lebih holistik, mendepani semua cabaran dan mengisi lebih banyak ilmu pengetahuan berasaskan kepada kemahiran sains dan teknologi.

Dengan menyasarkan kepada kematangan pemikiran dan kefahaman sosiobudaya tempatan yang lebih mantap dan berdedikasi dalam kalangan gemerasi muda hari ini, maka strultur dan hala tuju masa depan politik Malaysia juga seharusnya menggambarkan kesatuan dan kesaksamaan merentasi kaum, agama dan bangsa. Keluruhan perlembagaan, kesopanan dan kesusilaan dalam setiap jiwa anak-anak muda harus dijelmakan dengan pengamalan budaya demokrasi yang sihat.

Apakah kita akan melihat pengaruh anak-anak muda, dalam keghairahan memangkah undi nanti akan memikirkan masa depan mereka di sebalik barisan caon-calon pemimpin hari ini?

Apakah platform media yang digunakan untuk menjanakan kempen-kempen politik nanti bakal menyaksikan suatu lembaran baharu dalam sejarah politik negara? Senario inilah yang telah dijelmakan pada PRU13 hingga PRU15 baru-baru ini.

Sesungguhnya gagasan suara generasi baharu hari ini perlu dipelihara dan disantuni dengan etika pengamalan demokrasi terpimpin dan bukannya mempergunakan mereka dengan alasan nafsu politik dan kuasa semata-mata.

Justeru, kita akan menyaksikan "remaja memilih kerajaan" bersempena musim PRU DUN yang semakin hangat dirasai ini. Apakah dorongan anak-anak muda nanti sebenarnya didasari oleh kematangan pemikiran dan ilmu pengetahuan mereka atau memilih mengikut sentimen isu semasa yang tular di media sosial?

Apakah satu hari nanti kita akan berdepan dengan dua parti terbesar yang menguasai sistem demokrasi negara dan pada ketika itu pengamalan demokrasi akan menyaksikan lebih keterbukaan dan ketelusan dalam amalan pemilihan pemimpin masa depan menerajui kerajaan?

Apakah amalan demokrasi negara akan terus subur apabila ketelusan pemilihan pimpinan parti akan datang tidak membataskan usia pemimpin, seperti mana yang kita perhatikan di beberapa negara Eropah dan New Zealand seumpamanya?

Apakah ertinya kebebasan dan keadilan sekiranya masyarakat hari ini masih dipayungi persepsi yang sering digunakan sebagai sentimen untuk memporak-perandakan kesejahteraan dan kemakmuran negara?

Apakah kita bersedia mendepani nasib masa depan dan wajah bakal pemimpin masa depan daripada generasi muda yang menagihkan kesempurnaan kehidupan mereka hari ini dengan kejujuran amalan demokrasi negara?

Kita sebagai anggota masyarakat yang bertanggungjawab memimpin generasi hari ini meluncur jauh ke hadapan dengan penuh keyakinan dan memetai semangat patriotik cintakan tanah air, kesatunan, kerukunan bangsa dan negara tercinta.

PENULIS, TS. DR. SYED AGIL ALSAGOFF merupakan Pensyarah Kanan Media dan KomunikasiFakulti Bahasa Moden dan Komunikasi, Universiti Putra Malaysia (UPM).Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Strategi memperkasa Perpaduan Nasional

Kemajuan sesebuah negara sangat bergantung kepada pemeliharaan sosioekonomi dan sosiobudaya sesebuah negara.Lihatlah apa yang terjadi sekiranya perpaduan negara hancur disebabkan kancah peperangan yang berlaku di beberapa buah negara di Asia Barat dan Ukraine.Penderitaan rakyat akibat peperangan berterusan ini telah merobek keagungan dan kegemilangan harga kemerdekaan yang pada suatu ketika negara-negara tersebut mengecapi kemajuan dan kemakmuran.Air mata rakyat tidak dapat menebus harga kemerdekaan sekiranya perpaduan sejagat yang telah hancur, tidak dapat dibina kukuh melawan arus gelombang politik yang rakus.Kita yang menempa kehidupan di negara Malaysia makmur haruslah insaf dengan penderitaan rakyat dan kezaliman peperangan yang meragut kebebasan dan kemerdekaan negara seperti itu.Perpaduan negara yang bersandarkan kepada kerukunan perlembagaan telah memahat pemeliharaan kedaulatan dan kesejahteraan negara sekalipun pelbagai konflik, kontroversi dan ancaman keselamatan menimbulkan paradoks kebimbangan rakyat terhadap keselamatan negara.Inilah hasil kebijaksanaan kerajaan mentadbir dan menguruskan negara dangan ikhlas tanpa mempedulikan sentimen-sentimen atau anarki yang boleh manganggu gugat kestabilan politik, ekonomi dan sosial di negara ini.Strategi memperkukuh perpaduan rakyat menerusi pemerkasaan jenama Masyarakat Madani merupakan suatu kesinambungan daripada penjenamaan dasar-dasar sosial dan perpaduan negara yang diperkenalkan oleh kerajaan Malaysia sebelum ini.Berbeza dengan slogan-slogan perpaduan sebelum ini, slogan 'Segulai Segalai' yang diangkat oleh Datuk Seri Anwar semasa meraikan hari Gawai di Sarawak baru-baru ini memberi satu mesej yang jelas, iaitu memperlihatkan kesungguhan kerajaan untuk memeterai perpaduan masyarakat majmuk di negara ini dengan semarak simbol kesepaduan masyarakat tanpa mengira kaum dan agama.Sementara itu pula, konsep Masyarakat Madani menampilkan kesinambungan institusi perpaduan rakyat yang memfokuskan kepada semangat kekitaan tanpa mengira kaum, bangsa dan ideologi politik.Slogan yang menjadi nadi perpaduan rakyat negara ini boleh diangkat sebagai satu penyatuan usaha masyarakat berbilang kaum dengan memanfaatkan jiwa merdeka dan menghargai harga kemerdekaan yang disanjungi ini.Dalam erti kata lain, kesinambungan dasar ini memberikan signifikasi bahawa Masyarakat Madani harus memiliki pengisian wadah institusi rakyat yang dinamik, dahagakan anjakan paradigma yang boleh membangunkan sosioekonomi yang lebih baik di masa hadapan. Pengisian-pengisian inilah menurut Datuk Seri Anwar Ibrahim, sebagai elemen-elemen yang perlu diterjemahkan dalam konteks sosio budaya masyarakat hari ini dan rentak nadi harapan rakyat untuk merasai semula kehidupan bersepakatan teguh sedia kala.Masyarakat Madani adalah simbol pemerkasaan perpaduan semua kaum di bawah satu bumbung, iaitu Malaysia yang makmur.

Kesamarataan dalam kalangan masyarakat di negara ini bermaksud mendirikan suatu semangat rumpun masyarakat berbilang kaum yang berteraskan kepada semangat rukunegara, persefahaman, menyingkir perbezaan ideologi politik bersama-sama membantu kerajaan mendirikan negara yang teguh dari segi sistem sosial.Walau bagaimanapun strategi-strategi tersebut seharusnya lebih bersifat komprehensif, anjal mengikut rentak peredaran masa, mudah diterjemahkan ke dalam pemikiran dan tingkah laku rakyat dengan pelaksanaan yang boleh merangsang penyatuan harapan rakyat di negara ini utk menjalinkan rasa keharmonian kaum tanpa prejudis antara satu sama lain.Dasar sosial negara harus dijadikan suatu indikator untuk mewujudkan masyarakat Madani, berpegang teguh terhadap prinsip rukun negara, semangat patriotik dan kecintaan kepada negara bangsa dan bersama-sama bersatu teguh memperjuangkan nilai kemerdekaan dan pasak semangat patriotik dalam kalangan masyarakat Malaysia sejak bangku persekolahan sehinggalah menempa alam pekerjaan nanti.Justeru, penubuhan masyarakat Malaysia Madani yang dilaungkan oleh kerajaan hari ini haruslah bersifat kompak, berwibawa, didominasikan oleh seluruh warga masyarakat dari pelbagai pengalaman kepakaran yang boleh menampilkan merit kesempurnaan tugas yang terbaik, berkhidmat untuk rakyat dan negara.Pada keseluruhannya, pendekatan dan peranan kabinet Datuk Seri Anwar akan menjadi indikator kepada persepsi rakyat terhadap kewibawaan kerajaan baharu yang dipimpini beliau dengan memperkenalkan langkah-langkah bersepadu drastik yang mampu menterjemahkan dasar-dasar negara demi kebaikan rakyat pada keseluruhannya.Ini juga bererti bahawa dasar-dasar yang bakal diperkenalkan nanti mampu mreredakan suhu politik dan pada masa yang sama mengembalikan kepercayaan dan keyakinan rakyat untuk berganding bahu memulihkan negara hari ini dan masa depan.Menjelangnya musim kemerdekaan yang kita nanti-nantikan ini, kita mengharapkan negara lebih makmur apabila kerajaan dan rakyat saling memahami berusaha untuk mendirikan Malaysia yang teguh akar umbinya dan matang menghadapi apa juga anarki dengan kebijaksanaan supaya harga kemerdekaan hari ini dapat diwarisi kepada generasi akan datang.PENULIS, TS. DR. SYED AGIL ALSAGOFF merupakan Pensyarah Kanan Media dan KomunikasiFakulti Bahasa Moden dan Komunikasi, Universiti Putra Malaysia (UPM). Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Menterjemah kerja enteng?

(Sebahagian pelajar yang mengikuti kursus penterjemahan/Foto Universiti Islam Selangor)

Penterjemah bukanlah karier yang dikenali ramai. Akan tetapi, khidmat mereka amatlah diperlukan apabila adanya keperluan untuk menterjemahkan sesuatu teks daripada bahasa berbeza. Namun, tidak ramai tahu bahawa untuk menterjemah, ada beberapa jenis pengetahuan dan kemahiran perlu dipelajari.

Ramai yang menganggap bahawa kerja menterjemah adalah semudah membelek kamus dan menggantikan padanan dalam bahasa sasaran. Ada juga yang menggunakan Google Translate, kemudian sekadar menyalin dan menampal terjemahan yang diberikan.

Ada juga yang mengambil mudah kerja menterjemah sehinggakan ada yang menggunakan Google Translate untuk menjimatkan kos mengupah penterjemah. Contohnya, untuk menterjemahkan laman web. Kita boleh perhatikan bahawa terjemahan yang dihasilkan oleh Google Translate kebiasaannya menggunakan padanan kata dan struktur ayat yang agak janggal dan tidak sejadi dalam bahasa sasaran.

Terdapat dua aspek penting perlu dipertimbangkan apabila seseorang itu ingin menjadi penterjemah. Pertama, mereka perlu mempunyai pengetahuan tentang bidang penterjemahan dan kedua, mereka perlu ada kemahiran bahasa dan penulisan.

Pengetahuan dalam bidang penterjemahan merangkumi teori penterjemahan seperti kaedah dan pendekatan dalam terjemahan terutama apabila menterjemahkan teks yang berbeza genre. Selain itu, pengetahuan tentang teks berbeza genre juga sangat penting.

Kemahiran bahasa pula merangkumi aspek tatatabahasa dan penulisan. Kemahiran menulis diperlukan kerana penterjemah perlu tahu mengungkapkan semula maklumat supaya mudah difahami oleh pembaca. Kemahiran menulis perlu digandingkan dengan pengetahuan tatabahasa supaya ayat dapat distrukturkan dengan baik.

Sekadar mengetahui dua bahasa sebenarnya tidak mencukupi untuk menjadi seorang penterjemah. Kerja menterjemah bukanlah semata-mata membaca dan memahami teks tetapi juga memindahkan maklumat yang terkandung dalam teks yang diterjemahkan. Terjemahan ialah proses memahami dan mengungkapkan semula mesej dalam bahasa sasaran.

Kerja memindahkan maklumat ini bukan hanya membelek kamus atau merujuk kamus dalam talian semata-mata demi mencari padanan perkataan yang sesuai. Tidak semua perkataan boleh diterjemahkan berdasarkan konsep padanan satu lawan satu.

Terdapat banyak peringkat yang perlu dilalui bagi menghasilkan sesuatu terjemahan. Bagaimanapun, ramai yang tidak mahu mengupah penterjemah dan ingin dikenakan caj yang rendah jika menggunakan khidmat penterjemah.

Ada juga beranggapan bahawa penterjemah boleh menterjemah semua topik dari segenap bidang asalkan mereka mengetahui banyak bahasa. Kerjanya tidak semudah itu.

Penterjemah bukanlah ensiklopedia bergerak yang mengetahui semua perkara. Penterjemah yang mahir biasanya memfokuskan hanya kepada satu bidang. Jika ada penterjemah yang menterjemahkan teks dari pelbagai bidang, barangkali itu adalah atas faktor minat dan ketekunan mereka.

Banyak rujukan dan pembacaan yang perlu dilakukan sebelum menterjemah. Penterjemah yang beretika perlu membuat rujukan silang jika menterjemahkan teks yang sukar.

Sebenarnya, penterjemah boleh dikategorikan kepada beberapa kategori iaitu penterjemah teks sastera, penterjemah teks teknikal, penterjemah teks iklan, penyarikata dan sebagainya. Mereka ini biasanya mempunyai pengetahuan latar belakang dan kemahiran yang berbeza.

Penterjemah juga tidak boleh menggunakan kaedah dan teknik yang sama apabila menterjemahkan teks yang berbeza genre. Kaedah atau pendekatan ini hanya boleh dipelajari jika seseorang itu mengikuti program pengajian atau kursus berkaitan penterjemahan.

Menterjemahkan teks iklan berbeza daripada menterjemahkan teks sastera. Menterjemahkan novel pula berbeza daripada menterjemahkan puisi atau lagu. Ciri atau elemen yang ada pada teks itulah yang menyebabkan penterjemah perlu memilih kaedah atau pendekatan yang bersesuaian.

Apabila menterjemah, biasanya penterjemah akan memfokuskan kepada makna dan gaya. Ada masanya penterjemah terpaksa mengorbankan gaya demi mengekalkan makna asal teks sumber. Keadaan ini biasanya berlaku apabila penterjemah tidak mampu mencari padanan satu lawan satu.

Cabaran yang dihadapi penterjemah berbeza apabila menterjemahkan teks sastera, teks teknikal dan iklan. Ini kerana setiap teks mengandungi elemen berbeza.

Contohnya, apabila menterjemahkan teks sastera, elemen seperti budaya dan bahasa kiasan perlu diberikan perhatian. Menterjemahkan elemen budaya kadangkala agak mencabar kerana tiada padanan yang khusus boleh digantikan dalam teks sasaran.

Berlainan pula keadaannya apabila menterjemahkan teks teknikal yang banyak mengandungi istilah. Ramai penterjemah berada dalam dilema kerana mereka tersepit dalam situasi sama ada untuk meminjam istilah atau menggunakan istilah sedia ada dalam bahasa sasaran.

Penterjemah juga perlu bijak memilih dan menentukan laras bahasa sesuai apabila menterjemah. Ada masanya penterjemah perlu menggunakan bahasa formal, bahasa kurang formal dan sebagainya bergantung kepada jenis teks dan juga pembaca sasaran. Laras bahasa pula dipengaruhi oleh pemilihan perkataan yang digunakan oleh penterjemah.

Walaupun penterjemahan dan kejurubahasaan (atau interpretasi) berada bawah payung sama iaitu bidang pengajian penterjemahan, namun masyarakat perlu tahu bahawa penterjemahan dan kejurubahasaan adalah berbeza.

Penterjemahan melibatkan kerja menterjemahkan teks bertulis manakala kejurubahasaan pula melibatkan penterjemahan secara lisan. Kedua-duanya memerlukan pengetahuan dan kemahiran berbeza.

Apabila melakukan penterjemahan, penterjemah biasanya mempunyai tempoh tertentu untuk menghasilkan terjemahan. Mereka boleh merujuk bahan dalam talian, teks selari, bertanya kepada yang pakar, menggunakan alat bantuan terjemahan seperti perisian dan lain-lain lagi.

Berbeza pula dengan jurubahasa yang mempunyai masa yang agak terhad dan perlu mengalih bahasa pada ketika itu juga. Ini termasuklah di persidangan, mesyuarat, majlis dan banyak lagi.

Terjemahan berbantukan komputer atau CAT (computer assisted translation) dilihat semakin berkembang pesat dan banyak membantu penterjemah dalam melakukan kerja-kerja menterjemah.

Banyak manfaat yang diperolehi oleh penterjemah apabila adanya perisian komputer. Perisian ini membantu penterjemah, menterjemah dengan lebih pantas dan dapat meningkatkan kualiti terjemahan terutama sekali apabila melibatkan penterjemahan teks dalam kuantiti yang banyak. Antaranya seperti OmegaT, SDL Trados Studio, WordFast Pro, Smartcat, dan lain-lain.

Bagaimanapun, ada juga perkara yang tidak boleh diterjemahkan oleh komputer seperti makna perkataan mengikut konteks, makna kiasan dan makna yang mengandungi elemen emosi terutama sekali dalam teks sastera.

Oleh itu, penterjemah harus tahu memanfaatkan perisian ini ketika menterjemah dan bukannya bergantung sepenuhnya kepada perisian untuk menterjemahkan teks.

Menterjemah memerlukan ilmu teori dan amali. Jika tiada salah satunya, maka banyaklah kesilapan yang akan dilakukan penterjemah. Seumpama belajar memandu, awalnya berpandukan kepada teori yang dipelajari di kelas memandu, namun lama-kelamaan setelah kita mahir memandu, kita tidak lagi mengikuti satu-persatu kemahiran  yang diajar di kelas memandu.

Di Malaysia, terdapat beberapa institusi atau organisasi yang melatih dan membimbing penterjemah. Namun, tidak ramai yang tahu tentang program pengajian dan kursus terjemahan yang ditawarkan.

Antaranya seperti Institut Terjemahan Buku Malaysia (ITBM), Persatuan Penterjemah Malaysia (PPM) dan Universiti Sains Malaysia (USM). Ada juga sesetengah universiti yang menawarkan kursus penterjemahan dalam program pengajian mereka termasuk di Universiti Islam Selangor (UIS) yang menawarkan kursus berkaitan penterjemahan kepada pelajar mereka yang mengikuti Diploma Pengajian Bahasa Inggeris dan Ijazah Sarjana Muda Bahasa Inggeris dengan Komunikasi Korporat.

Jadi, menterjemah bukanlah semudah mengalihkan bahasa dengan menggantikan padanan kata yang tepat semata-mata tetapi menterjemah adalah suatu amanah berat dalam menghubungkan dua bangsa dan negara. Seseorang perlu mempunyai kemahiran dan kualiti tertentu untuk menjadi seorang penterjemah yang baik.

Tugas penterjemah tidak boleh dipandang enteng kerana penterjemah inilah yang banyak membantu membina peradaban atau tamadun manusia seperti kata-kata yang disebut oleh Pushkin.

“Translators are horses changed at the posthouses of civilization”

PENULIS WAN NOR HAZWANI WAN RAMLI, Pensyarah Program Pengajian Bahasa Inggeris, Jabatan Bahasa Inggeris dan Komunikasi, Fakulti Pengurusan dan Muamalah, Universiti Islam Selangor (UIS).

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Ini senarai pencapaian Kerajaan Perpaduan

Siapa tuduh kerajaan Perpaduan tidak berfungsi? Jangan cakap tanpa bukti… Nanti malukan diri sendiri.

Hakikatnya, proses merangka, mengolah dan merealisasikan dasar-dasar negara demi kesejahteraan rakyat dan negara mengambil masa, bukan semudah A-B-C.

Namun itu tidak bermakna Kerajaan Perpaduan lepas tangan dan tidak peduli. Kerajaan ada pilihan untuk melaksanakan pendekatan populis; tetapi, menolak kerana impaknya tidak akan bertahan lama.

Lebih baik sakit sekarang daripada nanti. Dulu ada yang mengecam. Kini ramai yang terbuka mata. Terbukti kerajaan Perpaduan serius, tekad untuk selesaikan masalah rakyat!

Pelbagai langkah proaktif diambil bagi memastikan kehidupan rakyat berada pada tahap selesa. Jika dulu, rentaknya mungkin agak perlahan. Namun, sekarang, semakin rancak.

Hampir setiap minggu, ada sahaja inisiatif baharu diperkenal. Macam minggu lepas, kira-kira 10 inisiatif diumumkan. Antaranya subsidi RM300.00 tiket penerbangan untuk pelajar IPTA; elaun minimum RM800.00 kepada pelatih industri di pejabat kerajaan dan GLC; Dana RM10 juta untuk golongan tidak berkemampuan yang memerlukan bantuan guaman; serta, peruntukan tambahan RM150 juta untuk menyelenggara kemudahan agensi Kementerian Dalam Negeri.

7-Julai 2023, genap tujuh bulan Kerajaan Perpaduan memerintah. Dalam tempoh itu, sekurang-kurangnya 19 inisiatif dilaksana untuk membantu mengurangkan beban ekonomi rakyat.

Inisiatif kerajaan itu merupakan usaha menyeluruh dan meliputi pelbagai golongan masyarakat, serta memberi fokus kepada aspek pendidikan, kesihatan dan pengangkutan; yang merupakan keperluan asas masyarakat umum.

Menerusi satu video khas siri pertama Kad Laporan Tujuh Bulan Kerajaan Perpaduan, Menteri Komunikasi dan Digital, Fahmi Fadzil, merangkumkan inisiatif berkenaan.

Ia melibatkan pengenalan beberapa inisiatif dan bantuan baharu serta menaikkan kadar bantuan sedia ada. Daripada 19 inisiatif yang telah dilaksanakan, sembilan melibatkan peningkatan kadar bantuan sedia ada.

Inisiatif-inisiatif itu memanfaatkan pelajar, anak muda, golongan berpendapatan rendah, guru Kelas Al-Quran & Fardu Ain (KAFA), penjawat awam, pesara kerajaan dan pekebun.

Ia merangkumi kenaikan elaun sara hidup pelajar tajaan Jabatan Perkhidmatan Awam, Bantuan Awal Persekolahan dan Bantuan e-Tunai Belia Rahmah.

Malah, Sumbangan Tunai Rahmah diberi sehingga RM2500.00, berbanding RM1,800.00 bagi Bantuan Prihatin Rakyat, sebelum ini.

Pada masa sama, tiga bantuan baharu diperkenal... iaitu Bantuan Khas Aidilfitri sebanyak RM200.00 kepada pesawah, nelayan dan pekebun. Buat pertama kali juga, pesawah mendapat sumbangan tambahan RM250.00 hasil agihan sumbangan syarikat Padiberas Nasional Berhad (BERNAS) berjumlah RM60 juta.

Tiga inisiatif penurunan harga atau perkhidmatan PERCUMA kepada rakyat turut dilaksanakan. Antaranya harga internet jalur lebar serendah RM69.00 kepada golongan B40 menerusi Pakej Perpaduan dan rawatan percuma di klinik swasta terpilih.

Selain itu, tiga inisiatif baharu iaitu Menu Rahmah dengan harga makanan siap serendah RM5 dan Jualan Madani dengan diskaun sehingga 30% untuk barangan mentah, serta insurans dan Takaful Rahmah, serendah RM5 sebulan.

Dalam Siri Dua pula, Fahmi membentangkan LIMA bukti bahawa Malaysia kini berada di kedudukan yang lebih baik sepanjang pentadbiran Kerajaan Perpaduan.

Antara yang digariskan, ekonomi Malaysia mencatat pertumbuhan lebih baik pada suku pertama tahun ini dengan 5.6% berbanding tempoh sama bagi tahun lepas iaitu 4.8%.

Jumlah pelaburan ke Malaysia pula meningkat kepada RM71.4 bilion bagi suku pertama 2023 berbanding RM44.7 bilion bagi suku pertama 2022.

Manakala, kadar inflasi negara semakin rendah iaitu 3.9% bagi suku pertama dan 3.6% bagi suku kedua tahun ini. Berbanding 3.7% dan 4.2%, masing-masing bagi suku ketiga dan suku keempat pada 2022.

Indeks Kebebasan Akhbar juga bertambah baik dari tangga ke-113 pada tahun lepas ke tangga ke-73 bagi 2023.

Manakala, kedudukan Daya Saing Dunia naik lima anak tangga kepada ke-27 tahun ini berbanding ke-32 pada tahun lepas.

Menjelang PRU DUN ke-15, bulan depan, para pengundi di enam negeri terlibat, buatlah pilihan yang bijak. Seperti peribahasa "jikalau mengangin, jangan tumpah padinya"; bermaksud ‘berhati-hati apabila memilih, supaya tidak terbuang yang baik’.

Ingat! Undi anda penentu masa depan negara, bangsa dan agama.

Ulasan berita ini disediakan oleh Emmi Noraliza Adnan, Editor Kanan Berita Radio RTM.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Mengangkat kepakaran akademia melalui penyelidikan, persidangan dan penerbitan

(Perbincangan meja buat kalangan ahli akademik di Universiti Islam Selangor, Foto hiasan KUIS)

Pengajaran dan pembelajaran bukan semata-mata agenda utama sebagai seorang pensyarah atau ahli akademik (akademia). Peranan dan tanggungjawab mereka mempunyai cabang yang lebih luas untuk dilunaskan.

Bukan sekadar tanggungjawab mendidik mahasiswa dan dokumentasi berkaitan dengannya, malah ahli akademik juga perlu menyumbang kepada komuniti dan negara.

Ahli akademik perlu mengisi ‘bakul’ jawatan yang disandang dengan lima tanggungjawab utama. Pengisian 'bakul' itu meliputi penyelidikan, penulisan dan penerbitan, pembentangan dan persidangan, perundingan serta khidmat komuniti atau CSR.

Malah ada juga sarjana yang menyenaraikan tanggungjawab itu sehingga lebih 10 ‘P’ antaranya sebagai penceramah, pengkomersialan produk atau inovasi, penyelia, penilai, pewasit dan perhubungan industri & jalinan kerjasama.

Penyelidikan merupakan tanggungjawab kedua terpenting seseorang ahli akademik selepas tugasan melaksanakan pengajaran dan pembelajaran. Melalui penyelidikan, nilai tambah kepakaran pensyarah lebih menonjol.

Ini kerana proses dan penguasaan penyelidikan serta penerokaan aspek-aspek baharu, teori dan kaedah penyelidikan khususnya yang berkait rapat dengan bidang kepakaran seseorang akademia memerlukan ketelitian dan dijalankan secara sistematik serta lebih mendalam.

Secara tidak langsung, penyelidikan juga berupaya memberi nilai tambah, pembaharuan kandungan, bukti dan contoh jelas dalam meningkatkan  kualiti proses pengajaran dan pembelajaran.

Penyelidikan yang bermutu dan bernilai tinggi kepada masyarakat dan negara memerlukan dana dan pembiayaan besar.

Keadaan itu memerlukan kumpulan penyelidik yang proaktif untuk mendapatkan geran atau pembiayaan dari institusi-institusi berkepentingan seperti kementerian serta agensi kerajaan berkaitan, institusi kewangan dan perbankan mahupun syarikat korporat dalam industri berkaitan.

Universiti Islam Selangor (UIS) misalnya, melalui Pusat Pengurusan Penyelidikan dan Inovasi (RIMC) telah menerima pelbagai dana dan pembiayaan sekali gus menyokong dan mengamanahkan ahli akademik UIS untuk menjalankan penyelidikan, inovasi dan turut berjaya melahirkan graduan di peringkat sarjana dan doktor falsafah.

Menerusi Kementerian Pendidikan Tinggi (KPT), UIS menerima tiga geran utama iaitu; Fundamental Research Grant Scheme (FRGS),  Konsortium Kecemerlangan Penyelidikan (KPP) dan Malaysia Laboratories For Academia-Business Collaboration (MyLAB).

Sementara itu di peringkat Kerajaan Negeri Selangor pula, UIS turut diberi kepercayaan untuk menguruskan Geran Penyelidikan Negeri Selangor. Pembiayaan dana juga diterima dari Jabatan Agama Islam Selangor (JAIS), dan Majlis Agama Islam Selangor (MAIS) yang membuka laluan serta mempergiatkan penghasilan penyelidikan, penerbitan, inovasi dan persidangan di UIS.

Hubungan ahli akademik dengan pihak pembiaya ini secara tidak langsung akan mewujudkan jaringan kerjasama antara pihak-pihak terlibat sebagai pemegang taruh.

Hubungan dua hala itu juga bukan sahaja terhad kepada pembiayaan material semata-mata, bahkan dapat membantu menjayakan sesebuah penyelidikan dalam sudut pandang dan peranan yang berbeza.

Sebagai contoh, kepakaran ahli akademik dalam satu-satu disiplin ilmu mungkin terhad kepada teori dan konsep sahaja. Namun kepakaran atau buah fikiran dari sudut aplikasi, teknikal dan juga pengalaman pengamal industri turut diperlukan agar penyelidikan  yang dijalankan benar-benar bermanfaat dan menyumbang impak besar kepada industri, masyarakat dan negara.

Penyelidikan ahli akademik seharusnya tidak terhenti di peringkat kumpulan dan institusi sahaja, malah perlu dikembangkan dan disebar luas kepada masyarakat umum, khususnya ahli-ahli akademik lain dan pihak-pihak berkepentingan serta berkaitan dengan penyelidikan tersebut.

Dengan kata lain, dapatan penyelidikan perlu diterjemahkan dan dikongsikan kepada banyak pihak sama ada melalui penulisan, pembentangan, atau melalui produk inovasi yang dapat dimanfaatkan oleh kelompok-kelompok tertentu dalam masyarakat dan negara.

(Presiden/Naib Canselor Universiti Selangor (UNISEL) Prof Datuk Dr Mohammad Redzuan Othman (dua, kiri) antara panel jemputan Forum Perdana Ehwal Islam bertajuk 'Legasi Merdeka' bersempena Majlis Pelancaran Bulan Kebangsaan dan Kibar Jalur Gemilang 2023/Foto hiasan BERNAMA)

Penulisan ilmiah merupakan hasil utama daripada penyelidikan yang perlu diketengahkan dalam akademia. Penulisan gaya ilmiah ini sedikit sebanyak melambangkan kepakaran ahli akademik kerana ia adalah penulisan berasaskan bukti atau dapatan penyelidikan yang boleh meyakinkan pembaca.

Selain itu, artikel ilmiah turut menzahirkan keupayaan ahli akademik dalam penyelidikan dan penulisan melalui gaya penulisan tersendiri. Ini dapat dilihat melalui keupayaan menghasilkan artikel bermutu dengan menggabung jalin aspek teori dan praktikal terhadap dapatan penyelidikan yang turut disokong atau dibahaskan dengan penemuan penyelidik-penyelidik terdahulu.

Selain dibuktikan dengan dapatan kajian, penulisan ilmiah juga memupuk daya fikir yang kritikal dan analitikal dalam menghasilkan artikel bernilai tinggi.

Sebagai ahli akademik, penulisan ilmiah perlu menjadi sebahagian daripada rutin kerja yang sebati dalam jiwa. Penulisan itu bukan sekadar ingin memenuhi petunjuk prestasi utama (key performance indicator – KPI) individu atau institusi, malah ia perlu dilaksanakan dengan jiwa yang ikhlas agar maklumat dapat difahami dan bermanfaat kepada pembaca.

Lazimnya penyertaan pembentangan hasil penyelidikan dalam seminar atau persidangan di peringkat nasional, antarabangsa atau global turut menjadi agenda utama dalam kalender akademik di semua institusi pengajian tinggi.

Penganjuran persidangan dan penyertaan sebagai pembentang turut menyumbang merit kepada pensyarah dan universiti.

Persidangan-persidangan penyelidikan menjadi platform untuk ahli akademik, pemain industri, kerajaan dan penaja persidangan bertukar-tukar idea, menjalin dan mengukuh jaringan strategik penyelidikan yang lebih luas, malah menjadi ruang sinergi pelbagai rundingan persefahaman.

Bagi Fakulti Pengurusan dan Muamalah, Universiti Islam Selangor (UIS) misalnya, penganjuran International Conference on Management and Muamalah (ICoMM) setiap tahun, kini telah memasuki siri ke-10, pada tahun ini.

Persidangan yang bermula sejak tahun 2013 itu telah berjaya menghimpunkan lebih 800 penyertaan sebagai pembentang dan peserta dalam kalangan ahli akademik dan pelajar pasca siswazah dalam dan luar negara.

Penyertaan dan kerjasama sebelum ini melibatkan beberapa buah universiti luar negara misalnya Fatoni University (Thailand), Universiti Islam Sultan Sharif Ali (Brunei), Sekolah Tinggi Ilmu Ekonomi Sutaatmadja (STIESA) (Indonesia) dan Federal University of Technology, Minna, Niger State (Nigeria).

Penganjurannya juga menerima kerjasama baik dari pelbagai agensi kerajaan dan swasta antaranya Unit Perancang Ekonomi Negeri Selangor, Majlis Agama Islam Krabi (Thailand), Yayasan Pembangunan Ekonomi Islam Malaysia (YaPEIM) dan International Shariah Research Academy for Islamic Finance (ISRA).

ICoMM ke-10 bakal berlangsung pada 6 September 2023 itu nanti akan menampilkan tiga sarjana sebagai Pengucap Utama iaitu Prof. Madya Dr. Baharom Abdul Hamid dari International Centre for Education in Islamic Finance (INCEIF), Prof. Madya Dr. Sharifah Norzehan Syed Yusuf dari Institut Penyelidikan Perakaunan UiTM, Shah Alam dan Dr Md. Rozalafri Johari dari Universiti Islam Selangor (UIS). Persidangan kali ini bertemakan ‘Internalising Sustainability and Mutual Prosperity through Research and Knowledge Sharing’.

Universitas Darussalam Gontor dan Sekolah Tinggi Ilmu Ekonomi Sutaatmadja (STIESA) (Indonesia) turut mengesahkan persetujuan sebagai rakan kerjasama dengan menghantar sekumpulan para akademia masing-masing sebagai pembentang.

Penerbitan ilmiah dan rencana umum media

Penulisan dan persidangan telah selesai, namun proses penerbitan pula menyusul.  Penerbitan Jurnal berindeks, Scopus, ERA, WoS dan lain-lain sudah menjadi penanda aras buat pensyarah universiti terutama bagi universiti bertaraf penyelidikan (Research University).

Malah sering menjadi petunjuk prestasi utama (KPI) kepada kenaikan pangkat pensyarah dan kedudukan universiti di pelbagai peringkat.

Ke semua aspek itu menjadi satu bentuk keterlihatan (visibility) terhadap peranan dan tanggungjawab IPT dan kepakaran para sarjananya.

Penerbitan ilmiah melalui pelbagai prosiding dan jurnal berindeks ini adalah sebagai usaha dokumentasi hasil penyelidikan yang bakal dirujuk oleh para ahli akademik lain, pelajar pasca siswazah, agensi kerajaan dan pengamal industri berkaitan.

Penerbitan itu juga boleh dirujuk sebagai asas merangka dasar baharu, mempengaruhi rangka kerja dan membentuk hala tuju tertentu pihak-pihak yang berkaitan.

Selain daripada itu, penulisan umum separa ilmiah juga boleh dihasilkan untuk bacaan orang awam dalam pelbagai peringkat. Masyarakat turut berhak untuk mengetahui apakah sumbangan hasil penyelidikan yang telah dibiayai oleh kerajaan yang sering dilaporkan melalui pembentangan belanjawan tahunan negara.

Begitu juga dengan dana dari pelbagai sektor kerajaan dan swasta. Sumbangan kepakaran universiti melalui ahli akademik wajar ditulis sebagai bacaan umum yang boleh difahami oleh semua peringkat masyarakat.

Penulisan umum separa ilmiah ini juga merupakan satu bentuk kerjasama dalam menyediakan kandungan rencana media kepada portal-portal berita dan akhbar tempatan. Ia merupakan satu pengiktirafan media kepada universiti melalui kepakaran ahli akademik dan sumbangan kepada masyarakat dengan menyediakan kandungan yang berkedibiliti.

PENULIS RAHMAHTUNNISAH SAILIN, Pensyarah Program Komunikasi (Penyiaran), Fakulti Pengurusan dan Muamalah, Universiti Islam Selangor (UIS) dan DR. NAZIFAH MUSTAFFHA, Pensyarah Program Perakaunan/Penolong Dekan, Fakulti Pengurusan dan Muamalah (UIS).

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


COLUMNIST: Malaysia's potential as the pivot of Asia, unleashing the power of civilisational diplomacy

Malaysia, in its vibrant multicultural vibrancy, stands at a unique crossroads both geographically and culturally. Home to a myriad of civilizations coexisting in harmony, Malaysia has the potential to leverage this cultural richness and diversity to establish itself as the Pivot of Asia through the adoption of civilisational diplomacy. This strategic positioning is further bolstered under the leadership of Dato' Seri Anwar Ibrahim, a globally respected thought leader who commands trust across East and West, and among Muslim and non-Muslim worlds alike.

Civilisational diplomacy is a type of diplomacy that transcends beyond the traditional realms of political and economic negotiations between states. It seeks to establish dialogue and foster understanding among different civilizations, acknowledging and respecting their diversity to cultivate peace and mutual cooperation in our increasingly globalized world.

Malaysia, with its rich tapestry of Malay, Chinese, Indian, and various indigenous cultures, is a living testament to the confluence of civilizations. Positioned at this intersection, Malaysia can serve as a bridge, mediating dialogues between the East and West, as well as among the Muslim, Chinese, Indian, and European spheres.

Under the stewardship of Dato' Seri Anwar Ibrahim, Malaysia has a strategic advantage. Known for his principles and vision, he is widely recognized and respected in global circles. His ability to navigate complex cultural and political landscapes, build relationships, and foster dialogue gives Malaysia a leading edge in realizing its potential as the Pivot of Asia.

Through civilisational diplomacy, Malaysia has the opportunity to strengthen its foreign relations, opening new avenues of dialogue and cooperation with other nations. This promotes mutual respect and understanding, creating a favourable environment for economic cooperation. As the Pivot of Asia, Malaysia could then attract investments and technological innovation from a variety of markets, driving prosperity for itself and its trade partners.

In terms of security, civilisational diplomacy can contribute significantly towards regional stability. By fostering dialogue and promoting peaceful conflict resolution, Malaysia can play an increasingly significant role in ensuring regional and global security.

Culturally, the adoption of civilisational diplomacy would further enhance the already vibrant multicultural tapestry within Malaysia, promoting an even richer exchange of traditions and ideas. This cultural prominence would enhance Malaysia's soft power on a global stage, enabling it to exert greater influence in international forums.

By embracing civilisational diplomacy, Malaysia is well poised to realize its potential as the Pivot of Asia. The nation can lead conversations that foster mutual understanding, cooperation, and peace among civilizations. Such an approach not only provides strategic benefits but also resonates with Malaysia's enduring commitment to a more inclusive and respectful global community.

As the world navigates the complexities of the 21st century, nations that can mediate between cultures, facilitate dialogue, and promote mutual understanding will undoubtedly be at the forefront. With the power of civilisational diplomacy and under the capable leadership of Dato' Seri Anwar Ibrahim, Malaysia is ready to assert its role as the Pivot of Asia, turning its rich potential into a global reality.

AUTHOR YUSMADI YUSOFF, a lawyer and former Member of Dewan Negara and Dewan Rakyat, Parliament of Malaysia.

This article is the author's personal view and does not necessarily represent the official view of RTM.


Cabaran memburu impian kebebasan media Malaysia

(Perdana Menteri Datuk Seri Anwar Ibrahim bergambar bersama pemenang Hadiah Kewartawanan Malaysia pada Majlis Malam Wartawan Malaysia 2023 pada 9 Jun 2023/Foto hiasan BERNAMA)

Lebih tujuh bulan Malaysia menyaksikan perubahan pucuk pimpinan kerajaan memerintah. Suatu fenomena yang mencipta kejutan, kegelisahan dan keresahan parti-parti politik dan rakyat di negara ini untuk memenangi hasrat rakyat yang dahagakan ketelusan pentadbiran dan kemakmuran negara.

Bermula daripada transformasi institusi parlimen sehinggalah pembentukan dan pelaksanaan dasar-dasar baharu Kerajaan Madani yang menyaksikan pelbagai insentif dan bantuan diberikan oleh Kerajaan kepada rakyat bagi mengharungi dilema kegawatan ekonomi.

Ini termasuklah pengawalan harga barangan dan pemeliharaan kos sara hidup rakyat yang terhimpit akibat masalah ekonomi dunia yang menyebabkan Malaysia terpaksa merasai "bahang" kemerosotan nilai ringgit, kenaikan harga barang dan sebagainya.

Boleh dikatakan dasar-dasar baharu ini merupakan perubahan-perubahan radikal yang diperkenalkan oleh Kerajaan Madani PH-BN untuk menrealisasikan menifesto politik dan mengamalkan dasar keterbukaan dengan mewujudkan ikatan persefahaman di antara parti-parti yang bernauang bawah payung Kerajaan Perpaduan ini. Tidak terkecuali isu kebebasan media yang dijanjikan untuk dilaksanakan sepenuhnya selepas memenangi PRU ke-15 yang lalu.

Janji Kerajaan Madani untuk memberikan kebebasan kepada rakyat untuk menyalurkan maklumat dan memperluaskan peranan media menyalurkan maklumat telus kepada rakyat adalah suatu impian yang sedang dilaksanakan. Cadangan pemansuhan Akta Mesin Cetak dan Penerbitan dan juga penyemakan semula Akta Anti Berita Tidak Benar dan Akta Komunikasi dan Multimedia Malaysia menunjukkan komitmen serius kerajaan untuk mewujudkan persekitaran media yang bebas menyalur maklumat berwibawa kepada rakyat dan kerajaan.

Rakyat akan menikmati kebebasan memperoleh maklumat daripada saluran media, khususnya media cetak, penyiaran dan media siber pada bila-bila masa menjangkaui sempadan geografi.

Ia bertepatan dengan perluasan teknologi komunikasi digital  yang menguasai pasaran media dunia, lebih-lebih lagi di Malaysia. Rata-ratanya kelompok pengguna tegar teknologi ini pula terdiri daripada kalangan anak-anak muda yang mengambil kesempatan untuk menguasai ilmu ICT untuk memudah dan menceriakan kehidupan mereka.

Peraturan-peraturan media 'lapuk' yang disifatkan bermotifkan kepentingan politik semata-mata haruslah dilihat lebih adil, iaitu memberikan rakyat pilihan untuk memperoleh maklumat yang adil kepada semua pengguna.

Penguatkuasaan peraturan-peraturan dalam kebanyakan akta media seperti ini disifatkan memberi tekanan kepada pihak media untuk bersikap objektif dalam pemberitaan maklumat dan semua media arus perdana harus bertindak memihak kepada agenda politik suatu masa lalu.

Ini menyebabkan ranking media terjejas dan tidak digemari oleh majoriti rakyat di negara ini. Apatah lagi pengaruh media arus perdana harus menyaingi kehebatan teknologi media siber yang menjadi pilihan rakyat memperoleh maklumat pantas, lebih sensasi dan tidak memihak mana-mana agenda politik pada masa sekarang.

Kebanyakan golongan generasi muda di negara ini telah menganggap bahawa dunia media siber adalah harapan masa depan mereka untuk menyaingi ledakan kandungan maklumat yang berlaku pada hari ini.

Tidak keterlaluan dikatakan bahawa ledakan maklumat ini telah mengubah budaya dan pemikiran anak-anak muda di negara kita. Pengaruh kandungan siber telah merangsang pemikiran dan perlakuan mereka untuk meneroka lebih banyak ilmu maklumat dari serata pelusuk negara dunia. Inilah yang dikatakan "teknologi di hujung jari".

Dalam keghairahan mencipta fenomena kebebasan bermaklumat ini, sering kali kita lupa tidak semua maklumat yang kita peroleh tersebut adalah daripada kandungan yang boleh dipercayai atau berkredibiliti tinggi.

Suatu sistem pengawalan selia kandungan media harus diperkenalkan kepada golongan pengguna supaya mereka tidak terpengaruh dengan kandungan-kandungan jelik atau bersifat fitnah dan penipuan.

Dalam mengharungi cabaran ini, penubuhan Majlis Media Kebangsaan dilihat memberikan nafas baharu kepada industri media untuk mengemudi hala tuju bidang itu dan memperkasa peranan media dengan lebih efektif kepada masyarakat. Ia juga akan memberikan manfaat kepada pengguna media di negara ini sebab mereka akan dilindungi oleh peraturan-peraturan media yang akan mengawal, mengekang dan menentukan cita rasa mereka, khususnya generasi muda di negara ini.

Bertepatanlah dengan semangat membimbing pengguna media untuk sentiasa peka terhadap kandungan media yang mereka nikmati setiap hari. Sampai masanya masyarakat kita akan memilih kandungan media yang memberikan manfaat kepada mereka atau sebaliknya.

Disamping itu juga cadangan penubuhan Majlis Media Kebangsaan ini diharapkan dapat menaikkan martabat media di negara ini untuk berfungsi dengan lebih baik, menyalurkan maklumat  berita lebih berobjektif dan berintegrasi. Dengan tidak secara langsung pelaksanaan institusi ini juga akan memperlihat media arus perdana menyaingi penguasaan media alternatif yang menggunakan platform media sosial untuk mempengaruhi minda pengguna media.

Sudah pasti pihak pengurusan media berasa lega apabila kerajaan bertindak untik memberi kebebasan kepada media memainkan peranan lebih besar yang berpuluh tahun diimpiankan mereka.

Penubuhan Majlis Media Kebangsaan belum menjadi kenyataan lagi, namun begitu beberapa cabaran dan pendekatan harus diambil kira bagi memastikan bahawa kebebasan media benar-benar manjadi suatu kenyataan dan bukannya suatu impian yang tidak tertunai, antaranya ialah:-

Justeru, sekiranya Kerajaan masih meneruskan usaha untuk menubuhkan Majlis Media Kebangsaan, ia haruslah mengambil kira pendekatan yang boleh memberi harapan baru kepada industri media untuk menyemarakkan lagi penglibatan masyarakat terhadap aktiviti-aktiviti media yang berfaedah kepada mereka.

Lantaran itu juga, para pengguna media, khususnya generasi muda pula diharapkan akan terdidik dengan kesedaran penggunaan media dengan lebih cekap, tidak mudah terpengaruh dan terpedaya dengan anasir-anasir kandungan media, lebih bertanggungjawab terhadap apa sahaja kandungan media yang dinikmati atau disalurkan kepada orang lain serta mencetuskan fenomena dayacipta kreativiti yang tinggi menghasilkan kandungan media yang amat bersesuaian dengan keperluan mereka.

Akhirnya kita mengharapkan akan menjulang nama Malaysia sebagai hab teknologi maklumat media yang disegani di rantau ini.

PENULIS TS. DR SYED AGIL ALSAGOFF, Pensyarah Kanan Media dan Komunikasi, Fakulti Bahasa Moden dan Komunikasi Universiti Putra Malaysia.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Isu 3R penting elak perbalahan berpanjangan

Apa yang dimaksudkan dengan isu 3R? Mengapa kerajaan memberi amaran, tentang bahaya mengeksploitasi isu 3R?

Adakah netizen, orang politik dan orang muda tahu implikasi penyebaran isu 3R? Bukankah masyarakat bebas memberi pendapat mereka? Jadi, apa masalahnya?

Dari sudut pandang penulis, isu 3R boleh dilihat dalam konteks kerukunan masyarakat kita. Konsep yang disepakati secara umum dan perlu dijaga.

3R berkisar tentang isu agama, bangsa dan institusi diraja. Ia dibentuk mengambil huruf awalan daripada perkataan bahasa Inggeris Religion, Race dan Royal.

Sebab itulah, apabila berbicara tentang isu-isu itu, ia perlu diangkat bersama dengan suatu disiplin ilmu, supaya masyarakat tidak terjerat dengan perbuatan adu domba, kerana ia boleh memecahbelahkan perpaduan negara.

Sesungguhnya semua orang bebas memberi dan berbeza pendapat. Ia suatu lumrah dalam hidup bermasyarakat. Kerajaan tidak pernah menghalang orang menyalurkan pandangan. Tetapi perselisihan itu tidak seharusnya menjerumus kita ke lembah perbalahan berpanjangan.

Perdana Menteri Datuk Seri Anwar Ibrahim, menganjurkan agar kita dapat menerapkan budaya bersedia bersetuju dan tidak bersetuju dalam suasana penuh hikmah dan kebijaksanaan. Tangani perbezaan dengan baik, dengan penuh adab dan susila, seperti dianjurkan dalam Islam dan budaya timur orang kita.

Dalam menebak nasihat dianjurkan, wacana sedemikian jelas menuntut perdebatan di ruang awam bukan dengan cara saling bertukar kata-kata kesat dan cacian. Sebaliknya berlandaskan pemikiran wajar dan hujah berfakta. Apa lagi dalam hal berkait agama, bangsa dan institusi diraja yang menjadi tiang seri negara.

Masalahnya, dalam konteks perbincangan isu 3R, ia selalunya tersasar. Baik di laman maya, pentas politik kecil atau besar. Alasan diberi kononnya ia hak untuk memartabatkan Rukun Negara. Tetapi hakikat, medan seumpama itu sering dan akan disalah guna.

Perbincangan awam yang berbaur hasutan tidak boleh dibiarkan berterusan kerana berisiko merosakkan keamanan. Sebab itu kerajaan perlu memberi kata dua agar semua pihak tidak menyentuh isu-isu provokatif melibatkan agama, bangsa dan institusi diraja.

(PM, Datuk Seri Anwar Ibrahim selepas Mesyuarat Majlis Perundingan Pimpinan Kerajaan Perpaduan pada 11 Julai lalu; memberi amaran semua pemimpin politik berhenti memainkan isu 3R)

Kerajaan punya tanggungjawab menjaga keharmonian rakyat. Polis Diraja Malaysia (PDRM) dan Suruhanjaya Komunikasi dan Multimedia (MCMC) dikehendaki memantau dan mengambil tindakan jika ia boleh mencetuskan kegusaran masyarakat. Apa lagi menjelang PRU DUN Ke-15 pada 12 Ogos ini yang melibatkan enam negeri.

Dalam hal ini, orang awam, terutama netizen perlu menerapkan pemikiran kritis semasa menilai mawduk perbincangan awam yang sensitif. Teliti semua isu dengan mata hati bukan emosi. Jika ia bersifat mencetuskan perpecahan, laporkan sahaja kepada pihak berkuasa untuk diambil tindakan.

Suruhanjaya Komunikasi dan Multimedia Malaysia dengan kerjasama penyedia platform media sosial boleh membantu menurunkan kandungan yang melanggar kesalahan.

Polis Diraja Malaysia boleh mengambil tindakan undang-undang mengikut Akta Hasutan 1948 dan Akta Komunikasi dan Multimedia 1998.

Kemungkinan pada masa depan pula, pihak yang mempermainkan isu 3R juga boleh dihukum denda. Cadangan memperkenalkan akta baharu dalam undang-undang sivil, dapat memastikan keperluan generasi akan datang lebih terjamin.

Kesan penyalahgunaan isu 3R boleh mengundang persepsi salah tentang kebenaran sesuatu perkara itu dalam kalangan masyarakat. Usah bebankan kami dengan sebarang andaian tidak tepat. Kalau untuk kempen PRU DUN ke-15 nanti, apa kata parti politik berkempen bagi menurunkan kos sara hidup tinggi.

Ulasan berita ini disediakan oleh Affendi Abdul Karim, Editor Kanan Berita Radio RTM.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Aspirasi penjelmaan IPT sebagai hab pendidikan tinggi di Asia

Bermulalah musim kemasukan semester baharu untuk calon-calon mahasiswa menempa ilmu di menara gading. Jumlah bilangan pengambilan pelajar tempatan yang semakin meningkat jelas menunjukkan bahawa sistem pendidikan tinggi negara masih mendapat pengiktirafan besar dalam kalangan generasi muda.

Mereka turut menaruh ribuan harapan untuk berjaya menempa diri mereka dalam alam pekerjaan nanti. Lebih-lebih lagi dengan menjelmanya suatu harapan reformasi dalam Malaysia Madani yang dipimpini oleh Kerajaan Perpaduan.

Generasi muda hari ini masih berpaksikan keyakinan mereka mahu sistem pendidikan tinggi yang mereka jalani ini boleh menyumbang kepada kualiti dan keberkesanan memperoleh pekerjaan sekali gus boleh menyara hidup mereka kelak.

Saranan Menteri Pendidikan Tinggi, Datuk Seri Khaled Nordin untuk melihat lebih banyak mahasiswa dibimbing untuk berkolaborasi dengan pihak industri bagi meningkatkan kebolehpasaran graduan selepas mereka tamat pengajian kelak.

Pendekatan itu termasuklah menjalinkan kerjasama bersepadu dengan pihak industri dalam pendidikan, pengajaran dan penyelidikan serta memastikan kurikulum pendidikan mengikut kehendak pasaran pekerjaan graduan.

Suatu perubahan radikal dalam sistem pendidikan tinggi hari ini harus dijelmakan untuk membantu meningkatkan kualiti pengajaran dalam kelas dan memberi lebih banyak ruang kepada mahasiswa untuk meneroka kebolehan, bakat dan kemahiran mereka, sepanjang pengajian mereka di IPT.

Pendekatan radikal yang dicadangkan tersebut ialah memansuh mana-mana kursus pengajian yang tidak bersesuaian atau tidak relevan dalam pasaran masa kini. Di samping itu memberi peluang kepada mahasiswa untuk mengikuti kursus-kursus pengajian sampingan yang boleh memberi nilai tambah kepada kualiti keperibadian atau kerjaya yang mereka akan ceburi selepas bergraduat nanti.

Strategi Datuk Seri Khaled untuk menilai kembali Dasar Pengajian Tinggi baru-baru ini telah menunjukkan kesungguhan kerajaan menjadikan usaha untuk merealisasikan pendidikan tinggi negara setanding dengan negara-negara maju, atau setidak-tidaknya menjadi hab pendidikan di Asia akan menjadi suatu kenyataan kelak.

Tindakan Kementerian Pendidikan Tinggi (KPT) memendekkan program pengajian empat tahun kepada tiga tahun dan menawarkan mahasiswa kursus-kursus berkaitan dengan bidang pengajian mereka, merupakan suatu langkah bijak.

Ini memberikan peluang kepada mahasiswa bergraduat awal dan menerobosi peluang pekerjaan di luar bagi mengelak kelompangan pekerjaan yang sering menjadi masalah kepada industri.

Langkah KPT mengehadkan tempoh pembelajaran di kampus bagi mahasiswa baharu juga merupakan suatu strategi yang boleh memberi manfaat kepada mahasiswa yang terbelenggu dengan masalah yuran pengajian dan penginapan dalam kampus.

Dalam pada itu juga, KPT melihat bahawa lebih banyak manfaat sekiranya pada tempoh-tempoh tertentu pendidikan di IPT boleh diterjemahkan kepada saluran teknologi maklumat (pendidikan dalam talian) yang semakin meluas dipraktikkan di luar negara.

Pendekatan ini juga akan mengundang lebih ramai calon-calon mahasiswa dari luar negara untuk meneruskan pengajian mereka di Malaysia dan mengangkat martabat kualiti pendidikan tinggi negara ke tahap lebih tinggi di pentas global.

Pendekatan berstrategik ini juga membuka lebih banyak ruang kepada mahasiswa untuk merancang dan menilai kurikulum pengajian mereka supaya selari dengan kehendak dan keperluan pelajar sebelum mereka melangkah ke dunia pekerjaan kelak.

Dalam erti kata lain, mahasiswa bebas memilih bentuk pengajian mengikut keserasian mereka dan tidak bergantung kepada sktruktur kurikulum yang telah ditentukan semasa mereka berada di IPT.

Contohnya, seorang graduan dalam kalangan pengajian sains boleh memilih pekerjaan dalam bidang kulinari atau komunikasi yang dia minati tanpa terikat dengan bidang pengajian sains yang mereka jalani di IPT dahulu.

Dalam hal ini, dorongan dan sokongan daripada keluarga amat penting bagi membantu graduan menjalani pekerjaan mereka mengikut acuan cita rasa mereka. Kesedaran ibu bapa terhadap pengembangan bakat dan kemahiran mahasiswa akan membantu anak-anak mereka menjalani bidang kerjaya yang mereka pilih dan dapat membangunkan bakat mereka untuk bergerak maju lebih jauh pada masa hadapan.

Fenomena ini sudah menjadi kelaziman di negara-negara maju dan menyaksikan ribuan pemimpin-pemimpin industri terkenal dan berjaya lebih cenderung memilih bakat dan kemahiran mereka berbanding dengan bidang pengajian mereka semasa mereka berada di IPT.

Bagi mahasiswa pula, kebebasan meneroka ilmu sepanjang berada di IPT nanti harus dibekalkan dengan sikap tanggungjawab.

Mahasiswa disaran meneroka lebih banyak cabang ilmu dan praktis yang boleh membantu mereka memperoleh ilmu kepengurusan diri dan peningkatan kualiti keperibadian untuk dijadikan modal menghadapi temuduga pekerjaan kelak tanpa bergantung sepenuhnya kepada prestasi akedemik semata-mata.

Bakat dalam kepengurusan keusahawanan dan kesukarelawanan merupakan antara elemen-elemen yang boleh membantu mahasiswa mendekatkan diri mereka dalam dunia perniagaan dan menyumbang bakti kepada komuniti.

Perlu diingatkan bahawa segulung ijazah hanyalah merupakan asas atau platform untuk membolehkan mahasiswa bersedia menghadapi cabaran kerjaya mereka. Pengisian terhadap pengajian mereka itu sebenarnya suatu pengalaman berharga untuk menggalas kematangan pemikiran mereka. Inilah yang akan menyumbang kepada nilai kebolehpasaran graduan yang lebih baik.

Mahasiswa perlu mengambil inisitatif mewujudkan lebih banyak program-program peningkatan diri yang lebih kreatif dan inovatif bagi melatih mereka bersikap lebih pragmatik apabila menghadapi cabaran dan kemampuan membuat keputusan rasional apabila berdepan dengan isu atau krisis.

Selain daripada melengkapkan diri mereka dengan kemahiran-kemahiran komunikasi dan keperibadian, mahasiswa juga harus bersedia menyemai sikap berdikari, berfikiran lebih holistik dan terbuka ketika menghadapi cabaran.

Mahasiswa tidak perlu 'melatah' apabila menghadapi situasi yang mencabar fikiran dan keperibadian mereka. Sebaliknya mereka harus mencari jalan penyelesaian dengan berbincang dengan rakan-rakan dan pensyarah apa juga dilema atau masalah dihadapi mereka.

Perkongsian pengalaman tersebut akan memberikan lebih banyak ruang untuk mahasiswa berfikir dengan lebih matang. Kebolehan mahasiswa berinteraksi dengan pelbagai situasi terutamanya melibatkan aspek sosial, politik, keagamaan yang tular di media massa akan membentuk nilai keperibadian  seseorang individu untuk berfikiran lebih mantap dan lebih jauh ke hadapan untuk meneliti setiap isu tersebut dengan lebih seimbang.

Ketelusan dan keikhlasan dalam memperkasakan bakat sedia ada untuk dijelmakan dalam program-program berfaedah di IPT, akan dapat memacu mahasiswa menjadi lebih progresif dan memahami keperluan dunia kemasyarakatan dan kerjaya mereka apabila mereka melangkah ke alam pekerjaan nanti.

Hal ini boleh dilaksanakan dengan membuka lebih banyak peluang kepada mahasiswa mempraktikkan ilmu dipelajari mereka; diterjemahkan kepada program-program atau kegiatan baharu di IPT mengikut kebolehan dan bakat masing-masing. Antaranya mengadakan pertunjukan, pameran, persembahan atau apa sahaja yang memberi manfaat kepada mahasiswa pihak IPT mahupun masyarakat luar.

Apa yang penting bagi institusi pendidikan dan masyarakat ialah melahirkan para graduan yang bukan sahaja boleh menonjolkan diri mereka dalam lapangan akedemik, tetapi yang diharapkan mereka dapat menyelami hasrat masyarakat untuk memanfaatkan bakat dan pengalaman semasa di menara gading untuk membantu bangsa dan negara melangkah maju mengisi hasrat kemerdekaan yang kita impikan bersama.

PENULIS TS. DR SYED AGIL ALSAGOFF, Pensyarah Kanan Media dan Komunikasi, Fakulti Bahasa Moden dan Komunikasi Universiti Putra Malaysia.  Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Potensi tinggi pelancongan pendidikan di IPT Islam

(Panorama indah menjadi salah satu tarikan universiti Islam yang dapat menyemarakkan aktiviti pelancongan dan pendidikan)

Sektor pelancongan merupakan salah satu sektor penting dalam ekonomi Malaysia. Berdasarkan Tourism Satellite Account 2017, industri pelancongan terus memberikan sumbangan penting kepada ekonomi Malaysia dengan 14.9% pada tahun 2017 berbanding 10.4% pada tahun 2005.

Sumbangan langsung pelancongan kepada KDNK mencatatkan 6.1 % dengan nilai RM82.6 bilion (2016: RM76.6 bilion). Namun, salah satu cabang pelancongan yang kurang diterokai adalah pelancongan pendidikan.

Pelancongan berasaskan pendidikan atau edu-tourism atau juga dikenali sebagai ‘educational tourism’ merujuk kepada program-program pelancongan yang ditawarkan  pihak universiti atau institusi pendidikan tinggi (IPT). Ia mula diperkenalkan pada 2014, dan kini dilihat semakin berpotensi untuk dimajukan.

Ibarat menyelam sambil minum air, peserta akan mendapat pengalaman pembelajaran yang unik, terarah dan inovatif melalui program ini, iaitu memberikan pengalaman pembelajaran berbeza sekaligus memperluas wawasan mereka dalam bidang pelajaran yang berkaitan.

Tujuan dan matlamat program pelancongan pendidikan di universiti direka untuk mencapai matlamat pendidikan yang khusus. Ini termasuk memperluas pengetahuan peserta dalam bidang tertentu, memberikan pengalaman praktikal, meneroka kebudayaan dan warisan tempatan, atau mempelajari aspek khusus mengenai sesuatu tempat. Dengan kata lain, program ini memberi peluang pembelajaran secara menyeluruh dan praktikal di luar bilik darjah.

Antara aktiviti pembelajaran ialah kuliah oleh ahli akademik atau pakar industri, sesi perbincangan, lawatan industri, demonstrasi praktikal, kajian kes, penyelidikan lapangan, atau kerja projek.

Apa yang menariknya ialah program pelancongan pendidikan biasanya mempunyai destinasi dan itinerari yang ditetapkan. Universiti akan memilih destinasi yang berkaitan dengan topik yang dipelajari atau bidang pengajian pelajar. Misalnya, jika program itu berkait dengan sains alam, maka destinasi termasuk lawatan ke tapak alam semula jadi atau pusat penyelidikan sains. Itinerari akan dirancang sebaik mungkin untuk memastikan aktiviti pembelajaran yang mencukupi.

Program pelancongan pendidikan akan disertai oleh pemandu atau fasilitator yang terlatih iaitu sama ada ahli akademik, pakar industri, atau profesional dalam bidang berkaitan. Tugas mereka adalah untuk memberikan penerangan dan bimbingan kepada peserta, menjawab soalan mereka, memberikan maklumat relevan dan memastikan keselamatan dan keselesaan peserta.

Menerusi cara ini, peserta berpeluang mengeksplorasi aspek budaya dan sosial tempatan. Peserta dapat belajar tentang sejarah, adat istiadat, seni, makanan dan kehidupan tempatan melalui lawatan ke tempat-tempat bersejarah, kampung tradisional, muzium, atau festival tempatan. Ini membolehkan mereka memperluas pemahaman mereka tentang kepelbagaian budaya dan memperkukuhkan kemahiran antarabudaya.

Pelancongan pendidikan di universiti memberikan manfaat pembelajaran yang signifikan. Peserta dapat memperdalam pemahaman mereka tentang topik tertentu, mengembangkan kemahiran kritis, memperluas rangkaian sosial dan profesional mereka dan memperoleh pengalaman praktikal yang relevan dengan bidang pembelajaran mereka. Selain itu, pelancongan pendidikan juga membantu meningkatkan motivasi dan minat pelajar terhadap pembelajaran.

Universiti Islam memiliki potensi besar sebagai destinasi pelancongan pendidikan, terutama bagi mereka yang ingin memperoleh pemahaman mendalam tentang Islam, budaya Islam, dan warisan intelektual yang terkait. Universiti Islam di Malaysia terdiri daripada IPTA dan IPTS Islam seperti Universiti Islam Antarabangsa Malaysia (IPTA) dan Universiti Islam Selangor (IPTS).

Potensi universiti Islam sebagai destinasi pelancongan pendidikan berikutan daripada pengetahuan agama, penelitian kajian Islam, budaya dan kesenian Islam, persekitaran pembelajaran yang Islamik, program kehidupan mahasiswa, pusat kajian antarabangsa dan tempat bersejarah.

Universiti Islam menawarkan pelbagai program akademik berkaitan dengan pengajian agama Islam, seperti pengajian Al-Quran, Hadis, Fiqh, Sejarah Islam dan Teologi Islam.

Ini memberikan kesempatan kepada peserta untuk belajar daripada para pakar dan sarjana yang menguasai bidang-bidang ini. Edu-tourism di universiti Islam memungkinkan peserta memperoleh pemahaman mendalam tentang prinsip-prinsip agama, praktik keagamaan dan filsafat Islam.

Banyak universiti Islam memiliki pusat penelitian yang fokus dalam topik-topik seperti penafsiran Al-Quran, perbandingan agama, sejarah Islam atau isu-isu sosial dalam masyarakat Muslim.

Melalui edu-tourism, peserta dapat berinteraksi dengan para pengkaji Islamik dan mempelajari penemuan terbaharu dalam bidang tersebut. Mereka juga dapat menghadiri seminar atau kuliah umum yang diselenggarakan oleh universiti Islam untuk mendapatkan wawasan baharu tentang isu-isu terkini berkaitan dengan Islam.

Pelancongan pendidikan di universiti Islam juga memberikan kesempatan bagi pelancong untuk memahami budaya Islam dan seni berkaitan. Mereka dapat mengunjungi galeri seni, muzium Islam atau tempat-tempat bersejarah yang memiliki nilai budaya dan seni Islam. Selain itu, peserta juga dapat menghadiri acara-acara seni dan budaya seperti pertunjukan seni tradisional, festival makanan atau pameran seni Islamik.

Universiti Islam juga kebiasaanya memiliki lingkungan pembelajaran yang terinspirasi oleh nilai-nilai Islam. Peserta pelancongan pendidikan dapat mengalami suasana kampus yang mempromosikan nilai-nilai etika, moral dan keadilan sosial berdasarkan ajaran Islam.

Mereka dapat berinteraksi dengan mahasiswa dan pensyarah yang mempunyai nilai-nilai sama, serta memperoleh wawasan tentang sistem pendidikan Islam yang holistik. “Belajar sambil meniti jalan kehidupan” membolehkan peserta kaya pengalaman melalui kegiatan keagamaan, sukan, kegiatan sukarela dan pengabdian kepada masyarakat.

Peserta pelancongan pendidikan dapat berpartisipasi dalam kegiatan tersebut, bergabung dengan mahasiswa tempatan dan memperoleh pengalaman langsung tentang kehidupan kampus dan kehidupan beragama di institusi Islam.

(Panorama indah menjadi salah satu tarikan universiti Islam yang dapatmenyemarakkan aktiviti pelancongan dan pendidikan)

Beberapa universiti Islam memiliki pusat kajian antarabangsa yang memfokus dalam dialog antara budaya dan pemahaman antara agama. Edu-tourism di universiti Islam memberikan kesempatan kepada peserta untuk terlibat dalam kegiatan dialog antarabudaya, seminar, atau karya tempatan bertujuan mempromosikan pemahaman dan toleransi antarabudaya dan agama.

Banyak universiti Islam di dunia juga memiliki lokasi ziarah yang penting bagi umat Muslim, seperti masjid-masjid bersejarah, makam para tokoh agama, atau tempat-tempat yang berhubungan dengan kehidupan Rasulullah SAW.

Pelancongan pendidikan di universiti Islam memungkinkan peserta untuk mengunjungi tempat-tempat tersebut mendapatkan pemahaman yang lebih mendalam tentang sejarah Islam dan memperoleh keberkatan spiritual.

Potensi universiti Islam sebagai edu-tourism sangat besar, terutama bagi mereka yang tertarik untuk mempelajari Islam daripada sumber asal dan ingin mendapatkan pengalaman langsung tentang budaya Islam. Melalui edu-tourism di universiti Islam, peserta dapat memperluas pengetahuan mereka tentang Islam, meningkatkan pemahaman antara budaya, dan menghargai warisan intelektual dan spiritual Islam.Top of Form

Antara faktor penting yang mempengaruhi pemilihan destinasi pelancongan pendidikan ialah kualiti perkhidmatan yang ditawarkan oleh destinasi pelancongan pendidikan itu sendiri.

Pertama, hubungan antara kualiti perkhidmatan dengan keputusan pemilihan destinasi mereka sangat berkait rapat.

Kedua, pengalaman pendidikan yang memuaskan bagi peserta. Ini termasuk pengajaran dan pembelajaran yang baik, fasiliti yang memadai dan sumber daya yang berkualiti. Peserta akan memilih destinasi yang memberikan kesempatan untuk belajar dan merasai pengalaman sesuatu yang berharga.

Ketiga, reputasi yang baik akan menarik minat peserta kerana mereka merasa yakin dan percaya bahawa destinasi tersebut menyediakan pengalaman pendidikan berkualiti. Kualiti perkhidmatan yang tinggi mencipta kepuasan kepada peserta. Kepuasan ini membuatkan peserta cenderung mencadangkan destinasi pendidikan kepada orang lain dan mungkin kembali ke destinasi tersebut pada masa depan. Kepuasan peserta menjadi faktor penting dalam mempengaruhi pemilihan destinasi pendidikan.

Keempat, destinasi pendidikan yang menawarkan kualiti perkhidmatan yang baik dapat memberikan peluang untuk perkembangan personal peserta. Ini meliputi peningkatan pengetahuan, keterampilan dan pengalaman yang bermanfaat. Peserta cenderung memilih destinasi yang dapat memberikan manfaat positif bagi perkembangan peribadi mereka.

Kelima, kualiti perkhidmatan juga merangkumi fasiliti dan infrastruktur yang tersedia di destinasi pendidikan. Fasiliti yang baik, seperti ruang kelas selesa, perpustakaan yang lengkap, makmal moden dan penginapan berkualiti, dapat meningkatkan kualiti pengalaman pendidikan. Peserta akan cenderung memilih destinasi yang dilengkapi dengan fasiliti dan infrastruktur yang memenuhi keperluan pendidikan mereka.

Keenam, destinasi pendidikan yang memberikan kualiti perkhidmatan yang baik akan menunjukkan sokongan dan keramahan kepada peserta. Penerimaan yang baik dan bantuan yang diberikan oleh staf dan penduduk setempat akan mencipta pengalaman lebih menyenangkan dan memuaskan peserta.

Ketujuh, perkhidmatan yang berkualiti tinggi akan meningkatkan daya tarik destinasi, meningkatkan kepuasan pelancong, dan memberikan pengalaman pendidikan bermakna. Oleh itu, destinasi pendidikan yang ingin menarik lebih banyak peserta harus berfokus pada peningkatan kualiti perkhidmatan mereka.

Satu kajian yang telah dijalankan dalam kalangan pelajar Indonesia mendapati faktor kualiti perkhidmatan mempengaruhi pemilihan destinasi pelancongan pendidikan. Hasil kajian menunjukkan sebanyak 75% bersetuju kesetiaan destinasi sebagai faktor pemilihan destinasi pelancongan pendidikan.

Manakala kualiti servis menyumbang kepada 74%, imej jenama destinasi 71% dan kelakuan spritual 70%. Hasil kajian juga menunjukkan kesemua faktor tersebut mempengaruhi pemilihan destinasi pelancongan pendidikan.

Oleh itu, pelancongan pendidikan di IPT Islam memberikan peluang pembelajaran menyeluruh dan praktikal di luar bilik darjah. Ia tidak hanya membantu memperkaya pengetahuan pelajar, tetapi juga membangun reputasi positif bagi destinasi pendidikan. Dengan mengutamakan kualiti perkhidmatan dan memastikan kepuasan pelancong, IPT Islam dapat terus menjadi destinasi yang menarik dan dihormati dalam bidang pelancongan pendidikan.

PENULIS NOOR RAUDHIAH ABU BAKAR Pensyarah Kanan/Ketua Pembangunan Akademik, Pusat Pengajian Siswazah, dan NORAZIRAWATI AHMAD, Pensyarah/Ketua Program Komunikasi, Fakulti Pengurusan dan Muamalah, Universiti Islam Selangor (UIS).

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


Sastera pemangkin masyarakat, membina peradaban

Memetik mutiara kata penulis terkenal Indonesia, Pramoedya Ananta Toer dalam bukunya Bumi Manusia, “Kalian boleh maju dalam pelajaran, mungkin mencapai deretan gelar kesarjanaan apa saja, tapi tanpa mencintai sastra, kalian tinggal hanya hewan yang pandai” membawa makna mendalam tentang kepentingan sastera.

Diucapkan oleh watak Magda Peters, guru kepada protagonis Bumi Manusia, Minke. Pesannya begitu jelas. Walau berotak pintar sekalipun dengan gelaran sarjana yang berderet, ia tidak bermakna jika tidak mencintai sastera. Lalu, ada apa dengan sastera?

Sastera bukan sekadar merujuk kepada subjek atau mata pelajaran yang memerlukan para pelajar membaca bahan bacaan tertentu seperti novel, cerpen mahupun puisi di dalam kelas, tetapi sastera perlu disorot dari sudut pandang lebih luas, terutamanya sudut pandang penerimaan sastera oleh masyarakat. Pandangan peribadi penulis melihat perkembangan penerimaan sastera di Malaysia masih lagi tidak mencapai tahap sepatutnya.

Daripada perspektif pensyarah yang mengajar kursus sastera bahasa Inggeris kepada para pelajar di institusi pengajian tinggi, didapati majoriti pelajar tidak kenal dengan pengkarya sastera dan bahan bacaan sastera yang digunakan di dalam kelas. Sastera kelihatannya kurang difahami dan juga sesuatu yang asing kepada pelajar. Apabila ditanya kepada para pelajar tentang novel kesukaan mereka, ia selalunya dijawab dengan sunyi sepi.

Walaupun komponen sastera ada diterapkan dalam silibus bahasa di sekolah rendah dan sekolah menengah, ia terhad kepada sastera dalam bahasa Inggeris sahaja. Pengajaran dan pembelajaran komponen sastera dalam subjek bahasa kelihatan bersifat acuh tak acuh, kerana masa guru lebih difokuskan kepada subjek-subjek lain yang dianggap lebih kritikal. Tidak diketahui juga nasib sastera dalam bahasa Melayu di peringkat sekolah mahupun pun di peringkat pengajian tinggi.

Pengamatan penulis juga melihat penerimaan masyarakat terutamanya golongan muda terhadap sastera tidak memberangsangkan. Ya, Malaysia membaca. Anak muda Malaysia membaca. Tetapi, bahan bacaan yang dipilih untuk dibaca lebih bersifat ringan dan popular (popular media) yang topiknya agak remeh, berkisar cinta dan angan-angan.

Penulis tidak menafikan media popular juga boleh dianggap sastera tetapi sudah sampai masanya golongan muda memilih untuk membaca sastera yang lebih bersifat kritikal dan sastera budaya tinggi (high culture literature).

Selain itu, budaya menghadiri majlis apresiasi, diskusi dan kritikan sastera juga bukanlah sesuatu yang lazim ataupun satu kebiasaan dalam kalangan rakyat negara ini. Ianya dilihat sebagai sesuatu yang hanya berlaku di pinggir laman akademik dan di ceruk dunia sastera. Oleh itu, apabila sastera dibincangkan secara terbuka dalam khalayak umum, ia dilihat sebagai satu yang canggung dan janggal dan selalunya kurang mendapat respon memberangsangkan.

Aktiviti-aktiviti sastera juga seolah-olahnya dilihat sebagai sesuatu yang tidak ada nilai komersial dan tidak menyumbang kepada produktiviti yang boleh meningkatkan taraf ekonomi dan kedudukan sosial. Ibu bapa lebih rela menghantar anak-anak ke kelas-kelas tuisyen, jika tidak pun menyertai kelab-kelab sukan daripada menghadiri aktiviti-aktiviti berkaitan seni dan sastera.

Jika ada pun aktiviti sastera yang dihadiri, ia lebih bersifat persembahan seperti pertandingan deklamasi sajak ataupun pertandingan bercerita.

Realitinya pada masa kini, masyarakat lebih cenderung membaca bahan daripada media sosial yang bersifat santai, dan menonton Youtube atau Tik Tok. Ini merupakan kesan daripada perkembangan teknologi terkini, penggunaan telefon pintar, perisian AI (Artificial Intelligence) yang membolehkan kita tidak perlu lagi memegang dan membaca buku.

Mungkin ada yang akan mengutarakan hujah, ‘kami boleh baca e-book’, tapi satu kajian yang dijalankan di California University of Science and Medicine mendapati membaca melalui telefon pintar memberi impak negatif kepada kesihatan otak dan mengurangkan pemahaman semasa membaca. Oleh itu, bukankah lebih baik kita membaca sesuatu karya sastera itu secara fizikal dan mengurangkan masa membaca di media sosial?

Sesebuah hasil karya sastera bukan hanya satu bentuk pendokumentasian ekspresi rasa dan jiwa seseorang pengkarya. Lebih dari itu, hasil karya sastera itu juga adalah refleksi dan perakam zeitgeist (semangat zaman) serta weltanschauung (pandangan hidup) sesebuah bangsa atau negara.

Dari sudut sejarah, tempatan mahupun antarabangsa, penulis-penulis karya sastera adalah antara agen-agen perubahan yang membawa pemikiran baharu dalam kalangan masyarakat. Mereka adalah golongan intelektual yang bukan sahaja mempunyai kemampuan untuk menyampaikan sesuatu mesej dengan cara sangat persuasif, menghiasi mesej tersebut dengan nilai estetika tinggi, tetapi mereka juga mempunyai mata hati yang tajam yang mana mereka mampu untuk melihat kebobrokan dan kecurangan yang berlaku di sekeliling mereka yang perlu kepada keadilan dan pembaharuan.

Contohnya, ketika era pemerintahan ratu Victoria di England, muncul tokoh penulis seperti Charles Dickens (1812-1870) dan Thomas Hardy (1840-1928) yang mengangkat isu ketidakadilan, eksploitasi serta jurang sosial yang membarah disebabkan oleh revolusi industri dan pengembangan empayar yang telah ‘memakmurkan’ Britain pada ketika itu.

Manakala, di Amerika Syarikat, ketika perhambaan manusia masih lagi suatu perkara norma dalam sistem masyarakat, muncul penulis seperti Mark Twain (1835-1910) yang mengetengahkan tema pengertian nilai kemanusiaan dalam novel-novel beliau. Terdapat juga novel seperti Uncle Tom’s Cabin (1852) oleh Harriet Beecher Stowe (1811-1896) yang cuba menyedarkan kepada khalayak tentang realiti ‘gelap’ dunia perhambaan.

Atas kesedaran penulis-penulis ini melalui naratif yang mereka bawakan tentang isu-isu kemanusian dan perhambaan, kini Amerika Syarikat dikenali sebagai ‘land of the free’ dan masyarakatnya mempunyai kesedaran yang tinggi tentang isu-isu ketidakadilan dan ketidakserataan walaupun negara ini dari masa ke masa masih lagi perlu menangani isu-isu sosial terutamanya isu perkauman.

Di Malaysia pula, sastera telah memainkan peranan yang penting pada era sebelum dan selepas kemerdekaan, sehinggalah ke era pemodenan serta pasca modenisasi, dan membawa ke era teknologi maklumat dan kecerdasan buatan.

Semasa era gerakan kemerdekaan Tanah Melayu, perjuangan untuk mendapatkan kemerdekaan bukan sahaja dibawa oleh pemimpin-pemimpin politik (sama ada kiri mahu pun kanan), tetapi juga dalam kalangan ahli sastera. Penulis-penulis seperti Ishak Haji Muhammad (Pak Sako) dan Ahmad Bakhtiar cuba mengetengahkan dalam karya-karya mereka suatu naratif yang cuba untuk menjadi pemangkin semangat nasionalisme dan antikolonialisme dalam kalangan ahli masyarakat.

Kemudian, semasa era pascakemerdekaan, timbul pula penulis-penulis yang menghidangkan kepada masyarakat naratif yang bertujuan untuk membina dan menguatkan jati diri sebuah bangsa merdeka, serta dalam masa sama; cuba mengingatkan tentang kewujudan imperialisme bentuk baharu yang wujud dalam masyarakat setelah berakhirnya kolonialisme dan pulangnya imperialis barat ke tempat asal mereka.

Penulis-penulis selepas kemerdekaan banyak mengetengahkan isu-isu masyarakat dalam karya-karya mereka, contohnya, Shahnon Ahmad (Sasterawan Negara) yang cuba membawa kesedaran kepada pembacanya tentang kemiskinan yang mencengkam golongan petani di luar bandar yang hidup serba daif seperti dalam novel beliau Ranjau Sepanjang Jalan (1972).

Kemudian, isu perhubungan antara kaum dalam masyarakat majmuk juga menjadi naratif signifikan yang diketengahkan dalam karya seperti Interlok (1971) oleh Abdullah Hussain (Sasterawan Negara). Selain daripada itu, Abdullah Hussain dalam novel beliau Masuk ke Dalam Cahaya (1983) juga ada mengangkat tema tentang bagaimana masyarakat Melayu moden yang hidup dalam dunia materialistik telah kehilangan pedoman dalam kehidupan spiritual mereka dan bagaimana mereka cuba mencari jalan kembali kepada Tuhan.

Dalam era negara ini masuk ke dalam fasa pembangunan dan kemajuan, ramai dalam kalangan masyarakat telah mencapai tahap sosioekonomi yang tinggi. Malangnya, peningkatan tahap sosioekonomi ini juga telah menyumbang kepada keruntuhan moral terutamanya dalam kalangan golongan Melayu-bumiputera kelas menengah dan atasan. Isu ini ada disentuh; contohnya dalam himpunan cerpen (short stories) oleh Karim Raslan bertajuk Heroes and Other Stories (1996).

Kemudian, pada abad mutakhir ini, isu-isu seperti hak asasi manusia, seksisme dan orientasi seksual juga ada disentuh dalam karya-karya penulis tempatan sebagai contoh, novel Profesor (2017) oleh Faisal Tehrani.

Selain daripada karya-karya sastera dalam bahasa Melayu, harus juga disedari bahawa terdapat karya-karya lokal yang ditulis dalam bahasa-bahasa lain terutamanya Bahasa Inggeris. Ianya didominasi oleh penulis-penulis bukan melayu dan penulis berbangsa Melayu yang mendapat pendidikan barat/ Inggeris. Kebanyakan karya-karya yang dihasilkan adalah berkenaan cabaran-cabaran dalam kehidupan, isu masyarakat terpinggir, status identiti bangsa Malaysia itu sendiri serta banyak lagi.

Adalah penting bagi seluruh rakyat Malaysia untuk mengenali bukan sahaja karya-karya tempatan dalam bahasa Melayu tetapi karya dalam bahasa-bahasa lain juga supaya kita lebih mengerti dan memahami psike setiap lapisan rakyat di negara ini. Ini bagi membolehkan kita bergerak kehadapan untuk membina peradaban negara bangsa kita secara kolektif.

Perkembangan sastera seantero dunia seiring perkembangan tamadun sesebuah kawasan. Bermula dengan tamadun kuno seperti Babylon, Mesopotamia dan Mesir, sastera mula bertapak dengan penceritaan secara lisan sehingga berkembang kepada bentuk bertulis dan digital seperti yang kita ketahui hari ini.

Sastera memanusiakan manusia. Dalam erti kata lain, sastera membina peradaban manusia, dimulai dengan penceritaan tentang kepercayaan terhadap kuasa kosmik dan supernatural di zaman tamadun kuno. Menyelami perkembangan sastera sebenarnya membawa kita menyelami perkembangan peradaban manusia. Seperti kata pengkritik dan ahli sejarah seni Bernard Berenson, “Literature is the autobiography of humanity”.

Sastera mencakupi ruang lingkup agama, sosio-politik dan budaya. Sastera membincangkan isu seperti percanggahan agama dan pemikiran sekular, norma budaya masyarakat pelbagai zaman dan pertembungan budaya Timur dan Barat. Sastera pascakolonial misalnya merupakan penulisan yang asalnya bersifat reaktif terhadap kuasa imperialisme dan pemikiran barat. Sastera zaman moden di England ketika era Victoria seperti yang dinyatakan sebelum ini pula merupakan refleksi revolusi industri pada ketika itu.

Pelbagai genre sastera wujud untuk bacaan masyarakat. Daripada genre berbentuk realis, sejarah, magic realism, thriller, misteri, bildungsroman sehingga genre seram, fantasi dan fiksyen sains. Banyak pilihan untuk masyarakat untuk memilih bahan sastera berkualiti sebagai bahan bacaan. Banyak juga pilihan karya yang ditulis oleh penulis anak tempatan ataupun penulis dari luar negara.

Sebuah negara bangsa yang bertamadun adalah negara bangsa yang kaya dengan tradisi sastera yang hebat, sama ada karya sastera itu bersifat lisan atau penulisan. Semakin besar dan tinggi hasil karya sastera yang dihasilkan sesebuah negara bangsa maka semakin dipandang tinggi ketamadunan yang telah dicipta.

Lihat sahaja tamadun Greek kuno. Siapa yang tidak kenal dengan ahli falsafah mereka seperti Socrates, Plato dan Aristotle. Sehingga kini hasil karya dan pemikiran mereka masih relevan dan terus diperbincangkan. Di England ketika zaman English Renaissance, semasa era pemerintahan Ratu Elizabeth I, siapa yang tidak mengenali pemuisi dan dramatis hebat seperti William Shakespeare, Christopher Marlowe dan Ben Jonson yang telah membawa revolusi kepada sastera Inggeris itu sendiri.

Sehingga kini, hasil karya mereka masih lagi dibaca, dipentaskan dan ditelaah di sekolah-sekolah serta universiti seluruh dunia. Tidak dilupakan tamadun Islam yang unggul hingga ratusan tahun juga adalah terbina antaranya daripada hasil-hasil karya sastera yang dihasilkan oleh ilmuwan-ilmuwan Islam yang disanjungi dan terkenal di timur mahupun di barat.

Pokok pangkalnya, pilihan untuk membudayakan sastera dan menjadikan sastera sebagai sebahagian daripada cara hidup berbalik kepada pertimbangan ahli masyarakat itu sendiri. Mereka boleh membuat pilihan, sama ada membuat pilihan bijak dengan membaca dan mencintai karya sastera, atau kekal sebagai ‘hewan yang pandai’ tanpa kecintaan terhadap sastera dan kemanusiaan.

PENULIS ZAIRIL AZMIR ZAIYADI DAN SITI HAWA MUHAMAD, pensyarah Bahasa dan Kesusasteraan Inggeris di Jabatan Bahasa Inggeris dan Komunikasi, Kolej Universiti Islam Antarabangsa Selangor (KUIS).

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.


KWSP: Pengeluaran berkala atau sekali sahaja?

Adakah anda punyai kenalan pencarum KWSP, yang telah cecah usia persaraan 55 tahun, tetapi tidak mahu mengeluarkan simpanan mereka secara penuh? Mereka sebaliknya memilih untuk membuat pengeluaran berkala atau bulanan.

Setiap bulan ada wang masuk, tiap tahun dapat dividen. Lebih untung katanya.

Namun menurut Ketua Pegawai Eksekutif, Kumpulan Wang Simpana Pekerja (KWSP), bilangan pencarum yang berbuat demikian tidak banyak dan mereka melakukannya secara sukarela, tanpa sebarang tekanan mahupun paksaan.

Lantaran itu Rabu lepas, KWSP mencadangkan agar pengeluaran secara berkala atau bulanan dijadikan mandatori sebaik pencarum berusia 55 tahun. Ya! mandatori. Bukan lagi pilihan.

Pembaharuan itu dicadangkan untuk pencarum baharu. Pencarum sedia ada kekal dengan dasar semasa. Boleh keluar penuh atau sebahagian.

Menurut tuan CEO, pengeluaran berkala beri peluang kepada ahli KWSP menguruskan wang persaraan dengan lebih baik. Ia juga memberi mereka peluang untuk terus menikmati dividen tahunan berdasarkan baki simpanan sedia ada.

Semalam, Perdana Menteri komen, katanya kerajaan terbuka dengan cadangan itu. Ia dilihat sebagai salah satu cara memastikan pencarum sentiasa ada wang yang cukup untuk menyara hidup sepanjang tempoh persaraan.

Beliau sendiri selaku Menteri Kewangan, tidak keberatan. Bergantunglah pada keupayaan KWSP katanya.

Bagaimanapun beberapa kekangan perlu diambil kira, termasuk jumlah simpanan yang terlalu kecil dalam kalangan pencarum. Baiklah, itu pandangan KWSP, Perdana Menteri dan Menteri Kewangan.

Bagaimana pula pandangan ahli ekonomi? Secara kasarnya mereka terbahagi kepada dua kem. Kem A menyifatkan cadangan tersebut sebagai penambahbaikan yang dialu-alukan.

Apa tidaknya? Langkah itu dapat memastikan pencarum mempunyai satu bentuk bayaran berkala setelah bersara.

Ini penting dalam menghadapi cabaran kenaikan kos sara hidup yang dijangka terus meningkat pada masa akan datang.

Menerusi pengeluaran berkala, pesara juga terus menikmati dividen KWSP walaupun dalam jumlah yang berkurangan.

Berbeza dengan pengeluaran penuh, yang secara automatik menggugurkan kelayakan mereka menerima dividen tahunan. Hujah Kem A sememangnya rasional.

Lebih-lebih lagi jika dilihat dari segi disiplin pengurusan kewangan individu. Seperti yang kita sedia maklum, tahap disiplin diri setiap individu adalah berbeza. Ditambah pula dengan ancaman pelbagai sindiket penipuan yang menyasarkan golongan pesara baharu.

Tidak sedikit yang tewas kepada tutur kata penipu yang meyakinkan. Ditambah pula dengan sikap orang kita yang sentiasa berbaik sangka dan mudah percaya.

Berita pesara menjadi mangsa penipuan membabitkan kerugian beratus ribu ringgit bukan lagi sesuatu yang asing. Mereka tidak mungkin menanggung kerugian sebanyak itu jika akses kepada wang persaraan dapat dihadkan.

Baik, sekarang kita beralih kepada Kem B. Kem B berpandangan, pengeluaran secara berkala atau bulanan sewajarnya dijadikan pilihan, bukannya mandatori.

Menurut mereka cadangan yang diutarakan KWSP lebih kepada penambahbaikan skim pengeluaran sedia ada.

Pengeluaran bulanan boleh dianggap sebagai "wang pencen" untuk menampung kegunaan bulanan pencarum setelah bersara. Namun fleksibiliti untuk mengeluarkan jumlah wang lebih besar boleh membantu memenuhi impian mereka.

Mungkin untuk beli aset atau mengerjakan ibadah di tanah suci. Impian ini agak sukar dicapai jika sekadar bergantung pada pengeluaran bulanan.

Ada juga pencarum yang mungkin perlu melunaskan sepenuhnya hutang dalam jumlah yang besar atau ingin memulakan perniagaan.

Mereka pastinya perlu menyediakan modal perniagaan, termasuk modal kerja yang mencukupi.

Di sini jelas, fokus Kem B lebih terarah kepada penjanaan sumber pendapatan selepas bersara.

Kesimpulannya, sisi pandang kedua-dua kem perlu diambil kira sebelum keputusan akhir dibuat. Mungkin pengeluaran berkala lebih sesuai dijadikan mandatori kepada kelompok tertentu, misalnya yang mempunyai baki simpanan dalam jumlah besar. Pencarum dengan baki rendah pula dikecualikan.

Kami yakin, KWSP pastinya lebih arif dalam menentukan yang terbaik bagi pencarum.

Sementara menanti pengumuman KWSP, apa kata kita letak diri kita di tempat pembuat keputusan. Kita ini menjadi pengkritik memang mudah. Sekali-sekala rasakan pula beban yang ditanggung pembuat keputusan.

Anda cenderung ke arah Kem A atau Kem B? Atau mungkin perlu dibentuk Kem C pula?

PENULIS BAKHTIAR EFFENDY MOHD DOM ialah Editor Kanan Berita Radio RTM.

Artikel ini merupakan pandangan peribadi penulis dan tidak semestinya mewakili pandangan mahu pun pendirian rasmi RTM.